Dadah: Farid Kamil didenda RM5,000, hukuman penjara diketepikan

PUTRAJAYA, 30 November - Pelakon dan pengarah Farid Kamil Zahari terlepas hukuman penjara selepas Mahkamah Rayuan hari ini mengenakan hukuman denda RM5,000 kerana menggunakan dadah, empat tahun lepas.Panel tiga hakim diketuai Datuk Seri Kamaludin Md Said membuat keputusan itu selepas membenarkan rayuan akhir Farid Kamil, 41, selaku perayu bagi mengetepikan hukuman penjara sembilan bulan yang dijatuhkan oleh Mahkamah Majistret Petaling Jaya pada 2019.Bagaimanapun, Hakim Kamaludin mengekalkan dua tahun pengawasan di bawah Agensi Antidadah Kebangsaan (AADK) terhadap pelakon itu dan memerintahkannya dipenjara enam bulan jika gagal membayar denda.Pelakon filem Remp-It 2 itu membayar denda berkenaan.Kamaludin dalam keputusan sebulat suara berkata mahkamah bersetuju dengan peguam perayu bahawa Mahkamah Majistret tidak konsisten dalam membuat pertimbangan ketika menjatuhkan hukuman terhadap Farid Kamil.Hakim itu berkata tiada satu penjelasan konkrit yang boleh menyatakan bahawa hukuman tersebut setimpal dengan kesalahan dilakukan pada masa itu dan tiada aspek pemberatan contohnya tiada kesalahan lampau atau sebagainya. "Ini kerana kes-kes mahkamah menunjukkan sama ada untuk menjatuhkan hukuman penjara dan denda, mahkamah bergantung kepada fakta kes itu. Dalam kes ini, kami dapati faktanya adalah jelas dan tidak menjurus kepada kesalahan terlalu serius atau berat."Oleh itu, mahkamah bersetuju dengan hujah peguam perayu dan memutuskan bahawa hukuman penjara sembilan bulan yang dijatuhkan Mahkamah Majistret dan disahkan oleh Mahkamah Tinggi, diketepikan serta diganti dengan hukuman denda RM5,000. Dua tahun pengawasan di bawah AADK dikekalkan," kata hakim itu.

(Pelakon Diana Danielle hadir ke Mahkamah Rayuan pada 13 Disember lalu untuk mendengar kes rayuan suaminya/FOTO Fail BERNAMA)

Turut bersidang Hakim Datuk Wira Ahmad Nasfy Yasin dan Datuk See Mee Chun.Pada 15 Mei 2019, Mahkamah Majistret Petaling Jaya menjatuhkan hukuman itu selepas mendapati Farid Kamil bersalah kerana menggunakan dadah dikenali sebagai THC, iaitu ‘11-nor-delta-9-tetrahydrocannabinol-9-carboxylic acid’.Dia dituduh melakukan kesalahan di Pejabat Narkotik, Ibu Pejabat Polis Daerah (IPD) Petaling Jaya pukul 4.30 petang, 11 Jan 2018.Hukuman berkenaan dikekalkan oleh Mahkamah Tinggi Shah Alam pada November 2019.Turut hadir di mahkamah isterinya, pelakon Diana Danielle dan adik Farid Kamil iaitu Fadzil.Farid Kamil ketika ditemui pemberita selepas membayar denda menzahirkan rasa syukur dengan keputusan hari ini yang disifatkan terbaik untuk dirinya."Saya gembira kerana kes ini telah selesai di peringkat rayuan dan kini saya boleh fokus terhadap penggambaran filem seterusnya berjudul Anwar, yang kini berada di peringkat akhir serta bakal ditayangkan pada Februari 2023," katanya yang turut berterima kasih kepada barisan peguam mewakilinya.Farid Kamil diwakili peguam Datuk Hisyam Teh Poh Teik, Kee Wei Lon dan Low Wei Loke manakala pendakwaan diwakili Timbalan Pendakwa Raya Eyu Ghim Siang. - BERNAMA


Seludup bahan bakar bersubsidi, tiga warga Thailand didakwa

(Sebutan semula kes dijadualkan pada 27 Januari depan bagi ketiga-tiga tertuduh sementara menunggu laporan kimia)

KANGAR, 29 November- Tiga lelaki warga Thailand didakwa di Mahkamah Majistret Kangar atas tuduhan cuba menyeludup diesel ke Thailand melalui Kompleks Imigresen, Kastam, Kuarantin dan Keselamatan Padang Besar pada 25 dan 26 November lalu.Mereka ialah Theerapong Wongyai, Anan Pusu dan Amnuaprasit Chaiwichit.Di Mahkamah Majistret 1, tertuduh pertama, Theerapong Wongyai mengaku bersalah di hadapan Majistret Siti Nor Hasliza Md Ali atas kesalahan memasukkan diesel ke dalam tangki asal kenderaan jenis Nissan Navara sebanyak 69 liter melebihi kuantiti dibenarkan dengan tujuan membawa keluar ke Thailand pada 26 November lalu.Manakala di Mahkamah Majistret 2, tertuduh kedua Anan Pusu didakwa cuba menyeludup keluar 70 liter diesel menggunakan kenderaan jenis Toyota Hilux Vigo pada 25 November di Kompleks ICQS Besar.Sementara itu, tertuduh ketiga Amnuaprasit Chaiwichit pula didakwa cuba menyeludup keluar diesel sebanyak 41 liter dalam tangki kenderaan jenis Ford Ranger.Ketiga-tiga tertuduh didakwa mengikut Seksyen 3(1) Peraturan-Peraturan Kawalan Bekalan (Larangan Eksport) 2011 yang boleh dihukum bawah Perenggan 5 (a) peraturan yang sama, iaitu denda tidak melebihi RM100,000 atau dipenjarakan selama tidak melebihi 2 tahun atau kedua-duanya.Tertuduh pertama tidak memohon jaminan mahkamah, manakala tertuduh kedua dan ketiga dibenar ikat jamin sebanyak RM10,000 setiap seorang dengan dua penjamin warga tempatan.Sekiranya gagal membayar ikat jamin, mereka akan dihantar ke Pusat Koreksional Perlis.Sebutan semula kes dijadualkan pada 27 Januari depan bagi ketiga-tiga tertuduh sementara menunggu laporan kimia.

(Cubaan seludup bahan bakar bersubsidi: Tiga lelaki warga Thailand didakwa di mahkamah)


Lelaki pecah masuk restoran Zul Yahya ditahan polis

IPOH, 29 November - Polis menahan seorang lelaki yang disyaki memecah masuk dan mencuri peralatan besi di restoran milik seorang pelakon di Bandar Meru Raya di sini.Ketua Polis Daerah Ipoh Yahaya Hassan berkata, suspek berusia 25 tahun itu ditahan di sebuah kedai di Klebang Putra, Chemor pada 3.20 petang.“Dia ditahan bersama kereta jenis Proton Persona yang digunakan semasa melakukan pecah kedai dan curi dalam kes itu,” katanya ketika dihubungi Bernama.Beliau berkata polis menerima laporan daripada pelakon lelaki berusia 52 tahun itu pada 5.15 petang Ahad di Balai Polis Jelapang mengenai insiden tersebut.

Yahaya berkata ujian air kencing mendapati suspek positif dadah jenis metamfetamina dan polis sedang menyiasat sama ada dia terlibat dalam kes lain.“Kes ini berjaya diselesaikan dan suspek akan direman di Mahkamah Majistret Ipoh esok untuk siasatan lanjut mengikut Seksyen 457 Kanun Keseksaan,” katanya.Terdahulu, tular video pelakon Zul Yahya menunjukkan rakaman kamera litar tertutup di restoran miliknya yang memaparkan seorang lelaki memasuki premis itu ketika operasi ditutup dan membawa keluar pelbagai peralatan besi. - BERNAMA


(Ketua Polis Perak, Datuk Mohd Yusri Hassan Basri)

PARIT BUNTAR, 28 November- Polis Perak berjaya menahan tiga daripada empat suspek yang disyaki terbabit dengan satu kejadian rompakan di Parit Buntar semalam.Ketua Polis Perak, Datuk Mohd Yusri Hassan Basri menerusi kenyataan memaklumkan, suspek berusia lingkungan 47 hingga 63 tahun ditahan sepasukan anggota polis ketika melakukan rondaan sekitar pukul 4 petang.Jelasnya, kesemua suspek bertindak balas ketika cuba ditahan dengan melibas pedang ke arah polis selain cuba melarikan diri.Polis terpaksa melepaskan tembakan bagi memberhentikan kenderaan suspek.Tiga daripada empat suspek berjaya ditahan dengan seorang daripada mereka melarikan diri.Terdahulu, kesemua suspek telah merompak seorang lelaki berusia 51 tahun di Pasar Parit Buntar dengan mangsa ditetak pada bahagian pergelangan tangan."Siasatan lanjut mendapati, tiga suspek yang ditahan mempunyai 11 rekod jenayah lampau dan turut positif dadah."Kes disiasat bawah Seksyen 394 dan Seksyen 307 Kanun Keseksaan serta Seksyen 39 Akta Senjata Api 1960," kata Mohd Yusri kepada media di sini.Polis sedang mengesan suspek yang melarikan diri dan orang awam yang mempunyai maklumat berhubung kejadian diminta tampil membantu siasatan.

(Tiga suspek kejadian rompak dan tetak di Parit Buntar diberkas)


Geng Moto Binjal ditahan

(Hasil operasi tersebut, seramai 14 remaja berusia 13 hingga 18 tahun berjaya ditahan dan dibawa ke IPD Kubang Pasu untuk tindakan lanjut/PDRM)

KUBANG PASU, 29 November- Perbuatan sekumpulan remaja membuat bising menggunakan motosikal yang diubah suai sehingga mengganggu ketenteraman penduduk membawa padah apabila ditahan pihak polis.Kumpulan itu yang dikenali sebagai Geng Moto Binjal ditahan dalam serbuan di Kampung Binjal, Asun, di Kubang Pasu, Kedah, lewat petang semalam.Ketua Polis Daerah Kubang Pasu, Superintenden Rodzi Abu Hassan berkata operasi diketuai ASP Mohd Juhaisam Jusoh bersama pasukan daripada Bahagian Siasatan dan Penguatkuasaan Trafik (BSPT) IPD Kubang Pasu bermula pukul 5.00 hingga 6.45 petang.Hasil operasi tersebut, seramai 14 remaja berusia 13 hingga 18 tahun berjaya ditahan dan dibawa ke IPD Kubang Pasu untuk tindakan lanjut.10 buah motosikal turut disita dan 69 saman dikeluarkan atas pelbagai kesalahan.Antaranya mengubah suai ekzos motosikal dan membuat bising dalam kawasan kampung, tiada nombor pendaftaran, nombor pendaftaran tidak mengikut spesifikasi serta tiada lesen memandu dan cukai jalan."Kesemua remaja terbabit dibebaskan dengan jaminan keluarga masing-masing."Polis menasihati orang awam supaya menyalurkan dan berkongsi maklumat kegiatan bermotosikal ini supaya kegiatan itu dapat dibanteras dari semasa ke semasa," kata RodziOrang ramai juga boleh menyalurkan maklumat melalui e-mel This email address is being protected from spambots. You need JavaScript enabled to view it. untuk memudahkan pihak polis mengambil tindakan lanjut.


JOHOR BAHRU, 28 November- Empat lelaki berumur 22 hingga 57 tahun ditahan di Seri Alam, Johor Bahru antara 22 November hingga semalam, kerana terbabit kegiatan perjudian dan pertaruhan kejohanan Piala Dunia FIFA Qatar 2022, melibatkan nilai limit kredit keseluruhan, RM75,000.Ketua Polis Daerah Seri Alam, Superintendan Mohd Sohaimi Ishak memaklumkan, tangkapan dibuat dalam Ops Soga Sembilan di sekitar Ulu Tiram dan Johor Jaya.Pemeriksaan mendapati kesemua suspek yang ditahan, berperanan sebagai ejen penerima pertaruhan."Turut dirampas, wang tunai RM5,975 dan empat telefon bimbit mengandungi catatan dipercayai pertaruhan perlawanan Piala Dunia FIFA Qatar 2022."Kes disiasat mengikut Seksyen Enam (3) Akta Pertaruhan 1953," kata Mohd Sohaimi.

(Empat lelaki ditahan perjudian, pertaruhan Piala Dunia FIFA/File foto)


Pasangan suami isteri ditahan disyaki tikam warga emas

KUALA LUMPUR, 26 November- Sepasang suami isteri ditahan selepas disyaki terbabit dalam kes pembunuhan seorang lelaki warga emas di kawasan parkir sebuah pasar raya di Bandar Tun Hussein Onn, Kajang di sini, awal pagi tadi.Ketua Polis Daerah Kajang ACP Mohd Zaid Hassan berkata kedua-dua individu berusia 51 dan 45 tahun itu ditahan di sekitar Hospital Serdang dan Kuala Lumpur kira-kira pukul 1.30 pagi bagi membantu siasatan.Beliau berkata tangkapan dibuat, selepas pihaknya menerima laporan daripada pegawai perubatan Hospital Serdang semalam, berhubung seorang lelaki berusia 71 tahun yang mengalami kecederaan di bahagian badan dan paha akibat ditikam.“Mangsa dibawa oleh rakannya yang juga isteri suspek ke hospital dan sempat memberitahu dia diserang serta ditikam di kawasan pasar raya Bandar Tun Hussien Onn, Kajang.“Pemeriksaan mendapati mangsa mengalami kecederaan serius akibat tikaman di paru-paru kanan dan kesan tikaman benda tajam di peha dan bahu kanan. Mangsa kemudiannya disahkan meninggal dunia pada pukul 11.05 malam semalam,” katanya dalam kenyataan hari ini.

Ketua Polis Daerah Kajang ACP Mohd Zaid Hassan / FOTO BERNAMA

Mohd Zaid berkata siasatan mendapati, lelaki yang ditahan itu marah apabila menemukan isterinya dan mangsa berada dalam satu kereta di tempat kejadian, sebelum bertindak mencederakan mangsa. Beliau berkata pihaknya turut merampas kenderaan milik mangsa, empat telefon bimbit, pakaian suspek yang mempunyai kesan darah dan resit pembelian senjata pisau bagi membantu siasatan. Mohd Zaid berkata kedua-dua individu yang ditahan kini direman tujuh hari sehingga 2 Disember dan kes disiasat mengikut Seksyen 302 Kanun Keseksaan kerana kesalahan membunuh.


ROMPIN, 28 November- Empat nelayan Vietnam ditahan dalam Op Makmur kerana disyaki terbabit dengan penyalahgunaan dadah.Mereka ditahan di kedudukan kira-kira 26.8 batu nautika timur laut Kuala Endau, Rompin, Pahang.Pengarah Maritim Negeri, Laksamana Pertama Maritim Kamal Ariffin Jusoh berkata bot yang mereka naiki dikesan sedang bersauh dalam keadaan mencurigakan kira-kira pukul 4.35 petang semalam.Menerusi operasi itu, anggota dan pegawai maritim menahan bot nelayan tempatan kelas C di lokasi terbabit."Hasil penggeledahan menemui dan merampas tiga paket kecil lutsinar mengandungi serbuk kristal disyaki dadah dianggarkan seberat 30 gram bernilai RM3,000 bersama satu set peralatan menghisap dadah yang disembunyikan di dalam bot terbabit.  "Kami juga mendapati empat lelaki warga Vietnam berumur 37  hingga 47 tahun itu berada di atas bot tersebut," kata Kamal Ariffin.Kempat-empat suspek ditahan dan disiasat bawah Akta Dadah Berbahaya 1952.Bot dan suspek ditahan dan diiring masuk ke Jeti Pos Maritim Teluk Gading, Rompin untuk diserahkan kepada pegawai penyiasat Maritim Malaysia untuk tindakan selanjutnya.Komuniti maritim khasnya di perairan Pahang diingatkan supaya menjauhi sebarang kegiatan penyalahgunaan dadah dan  sebarang kegiatan yang menyalahi undang-undang bagi memastikan perairan negeri Pahang aman dan sejahtera.Sebarang maklumat berkaitan kegiatan jenayah atau kejadian kecemasan di laut boleh terus menghubungi Pusat Operasi Maritim Negeri Pahang di talian 09-5717345 yang beroprasi secara 24 jam atau melalui talian bantuan kecemasan MERS 999.

(Empat nelayan Vietnam ditahan disyaki tebabit penyalahgunaan dadah)


10 ejen judi bola Piala Dunia dicekup babitkan pertaruhan hampir RM1.06 juta

JOHOR BAHRU, 25 November- Sepuluh ejen 'bookie' judi bola sepak Piala Dunia Qatar 2022 ditahan Polis Johor menerusi 10 serbuan Ops Soga IX di seluruh negeri itu, bermula 21 November hingga semalam.Semua suspek berusia 22 hingga 43 tahun, terlibat sebagai ejen 'bookie' dengan wang pertaruhan hampir RM1.06 juta.Ketua Polis Johor, Datuk Kamarul Zaman Mamat menerusi kenyataannya berkata fokus utama operasi adalah untuk mencegah dan membanteras kegiatan catit taruh serta menangkap individu yang bertindak sebagai 'bookie' dan lokasi judi bola sepak. Polis merampas wang tunai RM9,730, 10 unit telefon bimbit dan buku catitan disyaki pertaruhan kejohanan bola sepak piala dunia. Kes disiasat mengikut Seksyen 6 (1) dan 6(3) Akta Pertaruhan 1953 serta Seksyen 4(1)(d) akta yang sama.


Op Motosikal, polis Kubang Pasu keluarkan 86 saman, lapan motosikal kena sita

KUBANG PASU, 25 November- Polis  mengeluarkan 86 saman atas pelbagai kesalahan trafik  dalam Op Motosikal di Jalan Jitra Kodiang.Ketua Polis Daerah Kubang Pasu Superintendan Rodzi Abu Hassan berkata dalam operasi itu juga lapan motosikal disita.Katanya operasi  bermula pukul 10.00 malam itu diketuai Inspektor Wan Mazuan dari Bahagian Siasatan dan  Penguatkuasan Trafik IPD Kubang Pasu melibatkan Jalan berdekatan Kampung Melele ,Jalan Kampung Padang Sera.Operasi tersebut tamat pukul  2.00 pagi.Tegasnya polis tidak akan  berkompromi dengan mana-mana pihak yang melakukan kesalahan dan pemantauan akan dilakukan dari semasa ke semasa di kawasan tersebut.


‘Superman Hew’ kena cekup

KUANTAN, 23 November- Polis Pahang hari ini menahan seorang bekas aktivis dikenali sebagai Hew Kuan Yaw atau 'Superman Hew' di Puchong Jaya, Selangor bagi membantu siasatan berhubung ucapannya ketika berkempen pada Pilihan Raya Umum ke-15. Ketua Polis Pahang Datuk Seri Ramli Mohamed Yoosuf menerusi satu kenyataan berkata lelaki berusia 52 tahun itu ditahan oleh sepasukan polis daripada Jabatan Siasatan Jenayah (JSJ) Ibu Pejabat Polis Kontinjen Pahang dengan dibantu JSJ Bukit Aman pada pukul 7.00 malam. Beliau berkata pada 17 November lepas, pihaknya telah menjalankan siasatan ke atas video tular memaparkan Hew sebagai antara penceramah yang memberikan ucapan dalam Bahasa Kantonis dan dipercayai mempunyai unsur-unsur boleh menggugat ketenteraman awam ketika berceramah di Raub Perdana."Sebahagian daripada rakaman video ceramah berkenaan telah ditularkan di dalam media massa serta media sosial dan mendapat reaksi negatif masyarakat.“Siasatan dijalankan mengikut Seksyen 4A Akta Kesalahan Pilihan Raya 1954 iaitu mengembangkan perasaan jahat atau permusuhan dan Seksyen 505(b) Kanun Keseksaan iaitu mengeluarkan kenyataan yang mendatangkan khianat awam,”katanya dalam kenyataan itu.Beliau berkata siasatan turut dijalankan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian telekomunikasi.“Hew turut disiasat bawah seksyen sama bagi ucapannya dalam satu program ceramah politik di Taman Pandan Mawar, Melaka pada 18 November lepas. “Siasatan lanjut akan dilakukan di Ibu Pejabat Polis Daerah Dang Wangi, Kuala Lumpur setelah permohonan reman dibuat,”katanya.

(Hew Kuan Yaw atau 'Superman Hew')


Sindiket samun warga asing menyamar pegawai polis tumpas

(Mohd Shuhaily ketika sidang akhbar mengenai tangkapan sembilan suspek samun di IPK Pulau Pinang)

GEORGETOWN, 23 November- Polis menahan seorang lelaki tempatan bersama lapan warga asing termasuk seorang wanita yang dipercayai terlibat dalam kes samun warga asing di beberapa negeri.Ketua Polis Pulau Pinang, Datuk Mohd Suhaily Mohd Zain berkata sindiket berkenaan menyamar sebagai pegawai polis dalam kegiatan samun itu.Beliau berkata satu operasi digerakkan susulan laporan yang diterima seorang mangsa samun iaitu lelaki warga Bangladesh pada 13 November lalu.Kesemua suspek berusia antara 30 hingga 50 tahun itu ditahan di sekitar Pulau Pinang, Kuala Lumpur dan Melaka dalam operasi yang disertai oleh Jabatan Siasatan Jenayah Ibu Pejabat Kontinjen (IPK) dan Ibu Pejabat Daerah (IPD) Timur Laut."Dia (suspek) akan tahan mangsa warga asing ini dan kemudian mengugut dan menyamun dengan mengatakan mereka ini adalah anggota penguatkuasa (pegawai polis). "Mangsa dia warga asing, yang buat pun warga asing ke atas warga asing lain. Kalau saya sebut sedemikian, macam mana dorang boleh menyamar sebagai seorang pegawai polis, jadi maksudnya mereka ini muka macam orang Malaysia." jelas Mohd Suhaily dalam sidang akhbar di IPK Pulau Pinang. Mohd Suhaily berkata suspek lelaki warga tempatan mempunyai dua kes jenayah lampau dan kesemua mereka direman 10 hari sehingga 24 November.Tambah beliau, polis turut merampas pelbagai barangan antaranya 13 buah telefon bimbit, 33 keping pelbagai jenis kad, 14 buah beg, 10 helai seluar, 10 pasang kasut, dua helai peta Pulau Pinang, wang tunai sebanyak RM6,265 dan mata wang asing serta dua buah kereta.  Ujar beliau, polis percaya dengan tangkapan berkenaan pihaknya berjaya menyelesaikan tujuh kes di Pulau Pinang dan satu kes di Melaka melibatkan kerugian RM42,600.  Kes disiasat dibawah Seksyen 395 Kanun Keseksaan 170 Kanun Keseksaan yang memperuntukkan hukuman penjara sehingga 20 tahun dan sebatan jika sabit kesalahan.

(Rampasan barang kes samun warga asing di beberapa negeri)


Syabu dirampas bernilai lebih RM800,000

AYER KEROH, 22 November- Sebanyak 23 kilogram syabu bernilai lebih RM800,000 dirampas polis dan PGA Batalion 6 Johor, di sekitar Pulau Melaka, tengah malam tadi.

Ketua Polis Melaka, Datuk Zainol Samah berkata, hasil risikan, kesemua dadah itu adalah untuk pasaran luar negara. Seorang suspek lelaki tempatan berusia 50 tahun ditahan bagi membantu siasatan.

(Ketua Polis Melaka, Datuk Zainol Samah)

“Hasil daripada serbuan ke atas sebuah kereta, pasukan polis berjaya menangkap seorang lelaki berumur 50 tahun dan berjaya merampas anggaran berat dadah syabu seberat 23.10 kg yang bernilai RM834,768", katanya.Turut dirampas sebuah kereta yang digunakan bagi tujuan jenayah tersebut. Suspek yang mempunyai empat rekod jenayah lampau berkaitan judi, imigresen dan senjata berbahaya direman tujuh hari bagi membantu siasatan.Kes disiasat di bawah Seksyen 39B Akta Dadah Berbahaya 1952.


Budak maut kepala dihentak, usus pecah didera bapa tiri

KAJANG, 23 November- Seorang kanak-kanak perempuan berusia 11 tahun maut akibat didera bapa tiri di rumah mereka di Kajang, Selangor pada Isnin lalu.Mangsa mengalami kecederaan di kepala akibat dihentak objek tumpul selain ususnya pecah.Ketua Polis Daerah Kajang Asisten Komisioner Mohd Zaid Hassan berkata mangsa dikejarkan ke Hospital Serdang selepas tidak sedarkan diri pada pukul 11.33 malam semalam.Menurutnya, mangsa yang menaiki ambulans disahkan meninggal dunia ketika dalam perjalanan ke hospital."Hasil pemeriksaan bedah siasat yang dijalankan oleh doktor pakar hari ini mendapati punca kematian mangsa adalah dipercayai daripada kesan hentakan benda tumpul pada bahagian kepala dan perut yang menyebabkan usus pecah."Selain itu terdapat juga kesan-kesan cedera lebam di bahagian punggung, buah dada dan lengan tangan mangsa," katanya dalam kenyataan media.Beliau berkata, bertindak atas maklumat, pihak polis dari Cawangan Jenayah Berat (D9) Ibu Pejabat Polis Daerah (IPD) Kajang menahan bapa tiri mangsa berusia 53 tahun pada pukul 2.25 petang tadi.Katanya, suspek ditahan di perkarangan Hospital Serdang."Siasatan lanjut mendapati suspek mengaku ada memukul mangsa sebelum ini termasuk menggunakan baldi di dalam tandas akibat marah dengan mangsa yang sering membuat masalah di rumah ketika ketiadaan isterinya di rumah.Kes disiasat mengikut Seksyen 302 Kanun Keseksaan kerana membunuh yang memperuntukkan hukuman mati mandatori dan gantung sampai mati sekiranya disabitkan kesalahan.Orang awam yang mempunyai maklumat tentang kejadian boleh hubungi Pegawai Penyiasat kes Asisten Superintendan Ray Erindra Raj di talian 019-6616640.


Lelaki dera isteri dalam video tular ditangkap polis

(Tangkap layar video tular lelaki disyaki dera isteri)

KUALA LUMPUR, 19 Novemver- Polis Kajang hari ini menahan seorang lelaki kerana disyaki mendera isterinya di sebuah kondominium di Batu 9, Cheras, di sini, seperti video yang tular menerusi media sosial, baru-baru ini.Ketua Polis Daerah Kajang ACP Mohd Zaid Hassan dalam satu kenyataan berkata lelaki berusia 58 tahun itu ditahan di sekitar Setapak di sini pada pukul 4.35 pagi tadi.Beliau berkata hasil siasatan mendapati mangsa yang berusia 45 tahun telah dipukul oleh suspek yang mempunyai rekod jenayah lampau melibatkan pemerasan itu menggunakan tangan dan kaki menyebabkan kecederaan pada tubuh badannya.“Mangsa juga ditarik rambut dan ditendang di kepala oleh suspek menyebabkan dia melarikan diri dari rumah.“Siasatan awal mendapati kejadian berlaku di dalam rumah mangsa di kondominium berkenaan dengan semasa kejadian, terdapat saksi yang melihat iaitu pembantu rumah, pemandu peribadi suspek dan anak perempuan mangsa yang berusia tujuh tahun,” katanya.Mohd Zaid berkata mangsa telah mendapatkan rawatan di hospital dan disahkan mengalami kecederaan akibat dipukul di bahagian kedua belah mata, kepala, kaki dan belakang badan.Beliau berkata suspek direman hingga 22 November ini untuk siasatan mengikut Seksyen 323 Kanun Keseksaan/Seksyen 18A Akta Keganasan Rumah Tangga 2017.Baru-baru ini, video berdurasi satu minit tujuh saat yang tular menerus aplikasi TikTok itu memaparkan lelaki berambut panjang menarik tudung wanita berkenaan sebelum mangsa diheret dan ditendang di bahagian muka serta badan berkali-kali.Dalam video itu, seorang kanak-kanak perempuan juga kelihatan menangis sambil mengangkat tangan sebagai tanda memohon maaf kepada individu berkenaan.

(Ketua Polis Daerah Kajang ACP Mohd Zaid Hassan)


Mahkamah tinggi tolak permohonan NGO cabar pembangunan Bukit Cherakah

SHAH ALAM, 17 November - Dua badan bukan kerajaan (NGO) hari ini gagal memperoleh kebenaran Mahkamah Tinggi bagi mencabar tindakan Kerajaan Negeri Selangor yang membenarkan pembangunan di Hutan Simpan Bukit Cherakah di sini.Peguam Rajesh Nagarajan yang mewakili Pertubuhan Pelindung Khazanah Alam (PEKA) dan Persatuan Rimba Komuniti Shah Alam (SACF) memberitahu Bernama bahawa Hakim Dr Shahnaz Sulaiman menolak permohonan anak guamnya untuk mendapatkan kebenaran bagi semakan kehakiman tanpa perintah kos.“Kami mendapat arahan daripada anak guam supaya merayu terhadap keputusan hari ini,” katanya.Prosiding hari ini berlangsung secara dalam talian.

(Pandangan dari atas Bukit Cherakah/FOTO Facebook Pertubuhan Pelindung Khazanah Alam Malaysia (PEKA))

Pada 3 Ogos lepas, PEKA dan SACF memfailkan permohonan kebenaran semakan kehakiman dengan menamakan Kerajaan Negeri Selangor, Majlis Eksekutif negeri, Pengarah Jabatan Perhutanan Negeri serta Jabatan Tanah dan Galian Petaling sebagai responden.Kedua-dua NGO itu mencabar keputusan empat responden yang membenarkan pembangunan di atas tanah seluas 406.22 hektar itu melalui pelaksanaan keputusan yang dibuat 22 tahun lepas.Mereka juga memohon pengisytiharan mengenai keperluan untuk mengadakan siasatan awam berkaitan pembangunan hutan simpan itu seperti yang termaktub di bawah Seksyen 11 dan 12 Enakmen Akta Perhutanan Negara (Pindaan) 2011 - BERNAMA


JOHOR BAHRU, 22 November- Seorang tenaga pengajar sekolah memandu mengaku tidak bersalah di Mahkamah Sesyen Johor Bahru, Johor hari ini atas dua pertuduhan rasuah Februari tahun lalu.  Tertuduh Abu Zaharin Osman, 53 tahun membuat pengakuan itu selepas pertuduhan ke atasnya dibacakan di hadapan Hakim Datuk Ahmad Kamal Arifin Ismail. Berdasarkan pertuduhan pertama, bapa dua anak itu didakwa menerima RM400 daripada Nur Izzati Rosli, 29 tahun sebagai dorongan membantu meluluskan ujian memandunya di Jabatan Pengangkutan Jalan.  Bagi pertuduhan pilihan, dia didakwa diberikan wang suapan berjumlah RM400 daripada Nur Izzati Rosli, bagi membantu meluluskan ujian memandunya di Jabatan Pengangkutan Jalan.  Kedua-dua perbuatan itu dilakukan di sebuah restoran di Jalan Hanis Najihah, Johor Bahru pukul 1 tengah hari, 23 Februari 2021.  Hakim membenarkan tertuduh diikat jamin RM5,000 dengan seorang penjamin.  Pendakwaan dikendalikan Pegawai Pendakwa SPRM, Ikhwan Ikhsan Jalaludin manakala tertuduh diwakili peguam, K. Bharathi.  12 Disember ditetapkan tarikh sebutan kes.

(Tenaga pengajar sekolah memandu dituduh terima rasuah luluskan ujian memandu)


Kerani mengaku bersalah miliki 62 video lucah

(Noor Azmira Kamarudin, 44, dituduh kerana memiliki 62 video lucah dalam telefon bimbitnya/FOTO BERNAMA)

KLANG, 16 November - Seorang kerani syarikat swasta mengaku bersalah di Mahkamah Majistret di sini hari ini atas kesalahan memiliki 62 video lucah dalam telefon bimbitnya pada Oktober 2018Tertuduh, Noor Azmira Kamarudin, 44, membuat pengakuan itu di hadapan Majistret P Sarulatha dan didenda RM3,500 .Mahkamah juga mengarahkan agar tertuduh menjalani hukuman penjara tambahan selama lima bulan sekiranya dia gagal membayar denda itu. Berdasarkan kertas pertuduhan, bapa kepada seorang anak itu didakwa memiliki 62 video lucah dalam sebuah telefon bimbit di sebuah unit pangsapuri di Lebuh Kebun Nenas, Bandar Putera, Klang pada 8.30 malam, 23 Oktober 2018.

Dia melakukan kesalahan itu di bawah Seksyen 292 Kanun Keseksaan memperuntukkan hukuman penjara selama tempoh yang boleh sampai tiga tahun, atau dengan denda, atau kedua-duanya.Terdahulu, Peguam tertuduh Rajvinder Singh dalam rayuannya meminta mahkamah meringankan hukuman Noor Azmira kerana ia merupakan kesalahan pertama dilakukannya serta mengambil kira dia mempunyai seorang anak yang masih kecil serta menjaga ibu bapa yang sudah uzur."Tertuduh yang bekerja sebagai kerani hanya berpendapatan RM2,000 sebulan malah pengakuan bersalah dia juga menjimatkan masa mahkamah," katanya.Pendakwaan dikendalikan Timbalan Pendakwa Raya Suruhanjaya Komunikasi dan Multimedia (MCMC), Fazril Sani Mohd Fadzil.


(Mahkamah membenarkan ikat jamin RM60,000 dengan seorang penjamin)

SHAH ALAM, 16 November - Pengurus besar syarikat Pelaburan Hartanah Berhad (PHB) mengaku tidak bersalah atas pertuduhan bersubahat dengan perunding syarikat pembinaan untuk menipu PHB berhubung bayaran tuntutan lebih bernilai RM1.2 juta. Pengakuan direkodkan selepas pertuduhan dibaca terhadapnya di hadapan Hakim Rozilah Salleh.  Mengikut pertuduhan, Khairul Anuar Abd Samad bersubahat dengan Mohd Azhari Che Omar untuk menipu PHB dengan membantu perunding itu menandatangani sijil pengesahan bayaran berjumlah RM45.9 juta termasuk kerja tidak dijalankan, bernilai RM1.2 juta. Kesalahan dilakukan di Dataran PHB Saujana Resort pada 1, 9 dan 29 Disember 2020 dan 8 Februari tahun lalu.  Kes disiasat mengikut 108 Kanun Keseksaan dan dibacakan bersama Seksyen 420 Kanun Keseksaan.  Jika sabit salah boleh dikenakan hukuman penjara maksimum 10 tahun, sebat dan denda.  Mahkamah membenarkan ikat jamin RM60,000 dengan seorang penjamin.  Sebutan semula kes pada 25November.

(Pengurus besar syarikat pelaburan hartanah didakwa bersubahat tuntutan palsu RM1.2 juta)


KUALA TERENGGANU, 16 November- Keadaan cuaca buruk dan laut bergelora sepanjang musim Monsun Timur Laut di Terengganu bukan ancaman kepada bot nelayan Vietnam untuk menceroboh perairan negara.  Bagi mereka, situasi tersebut adalah peluang untuk terus menceroboh dan mencuri hasil laut negara.  Malam tadi, dua bot nelayan Vietnam ditahan kerana menceroboh di perairan negara kira-kira 59 batu nautika dari Kuala Terengganu.  Turut ditahan 21 kru termasuk tekong berumur 19 hingga 45 tahun kerana gagal menunjukkan dokumen pengenalan diri yang sah.  Pengarah Maritim Terengganu, Kepten Maritim Mohd Khairulanuar Majid@Razali berkata, penahanan dibuat dalam operasi penguatkuasaan bersepadu Op Naga Barat dan Op Khas Kuda Laut.  Turut dirampas peralatan menangkap ikan dan bekalan diesel bernilai RM3 juta.  "Mereka menjangkakan yang kita tidak melaksanakan (operasi) sebab nelayan-nelayan kita kurang keluar bila monsun. Jadi mereka rasa mereka boleh curi dengan sewenang-wenangnya. Tapi tidak, dalam keadaan monsun pun kita tetap gerakkan aset-aset. Kita tetap melaksanakan pemantauan seperti biasa," kata Mohd Khairulanuar kepada media di sini.  Kes disiasat mengikut Akta Perikanan 1985 kerana menceroboh dan menangkap ikan di perairan negara tanpa kebenaran dan Akta Imigresen 1959/1963 kerana gagal menunjukkan dokumen pengenalan diri yang sah.

(Dua bot nelayan Vietnam ditahan, ceroboh perairan negara/MARITIM Terengganu)


Kes pinda laporan audit 1MDB: Keputusan Najib, Arul Kanda bebas atau bela diri diketahui 30 Jan

KUALA LUMPUR, 15 November - Keputusan sama ada bekas Perdana Menteri Datuk Seri Najb Tun Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy dipanggil untuk membela diri atau dibebaskan daripada pertuduhan meminda laporan audit 1MDB akan diketahui 30 Jan.Hakim Mahkamah Tinggi Mohamed Zaini Mazlan menetapkan tarikh itu selepas mendengar hujah kedua-dua pihak di akhir kes pendakwaan.Pihak pendakwaan menutup kesnya pada 7 Sept selepas mengemukakan 16 saksi termasuk bekas Ketua Setiausaha Negara Allahyarham Tan Sri Dr Ali Hamsa, bekas Ketua Audit Negara Tan Sri Ambrin Buang dan Tan Sri Dr Madinah Mohamad, bekas Pengerusi 1MDB Tan Sri Mohd Bakke Salleh dan bekas Pengarah Audit Jabatan Audit Negara (NAD) Saadatul Nafisah Bashir Ahmad.Pasukan pendakwaan diketuai Timbalan Pendakwa Raya Kanan Datuk Seri Gopal Sri Ram manakala peguam Tan Sri Muhammad Shafee Abdullah mewakili Najib dan Datuk N. Sivananthan bagi pihak Arul Kanda.Pada 24 Jun, mahkamah membenarkan permohonan pihak pendakwaan supaya Arul Kanda memberi keterangan terhadap Najib dalam perbicaraan itu mengikut Seksyen 63(1) Akta Suruhanjaya Pencegahan Rasuah Malaysia (SPRM).

Di bawah Seksyen 63(3) Akta SPRM, mana-mana saksi yang dikehendaki memberikan keterangan di bawah subseksyen 1, berhak menerima perakuan indemniti di bawah meterai mahkamah, dan perakuan tersebut hendaklah menjadi penghalang kepada semua prosiding undang-undang mengenai perkara tersebut.Najib, 69, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Feb 2016.Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. - BERNAMA


Bekas pengurus besar PPNT salah guna kuasa dipenjara lima tahun, denda RM1.54 juta

KUALA TERENGGANU, 14 November- Bekas pengurus besar Pertubuhan Peladang Negeri Terengganu (PPNT) dijatuhi hukuman denda RM1.54 juta dan penjara lima tahun atas kesalahan salah guna kuasa.  Hakim Mahkamah Sesyen Kuala Terengganu,Dazuki Ali menjatuhkan hukuman itu selepas tertuduh Che Sa’adon bin Che Yahya, 58 tahun disabitkan dengan dua pertuduhan. Mengikut pertuduhan pertama, tertuduh didakwa menggunakan jawatannya untuk mendapatkan suapan bagi memilih Syarikat Arcana Jaya Enterprise (Arcana Jaya) untuk membuat pembekalan penjantan dan induk berbiri bagi projek berbiri bernilai RM107,050. Tertuduh yang juga ahli lembaga pengarah GAPETS Sdn. Bhd mempunyai kepentingan dalam Arcana Jaya tersebut kerana syarikat itu milik anaknya.  Manakala bagi pertuduhan kedua tertuduh didakwa menyalahgunakan kedudukannya sebagai pengurus besar PPN Terengganu dan ahli lembaga GAPETS untuk memilih Syarikat Arcana Jaya milik anaknya dengan nilaian berjumlah RM196,496. Kesalahan dilakukan pada 1 November dan 4 Disember 2016.  Bagi pertuduhan itu,tertuduh disabitkan kesalahan mengikut Seksyen 23 Akta Suruhanjaya Pencegahan Rasuah Malaysia 2009.  Bagi pertuduhan pertama,tertuduh diperintah menjalani hukuman penjara lima tahun dan denda sebanyak RM540,000.Manakala bagi pertuduhan kedua mahkamah menjatuhkan hukuman denda RM1 juta dan lima tahun penjara.  Hukuman penjara berjalan serentak bermula dari tarikh sabitan.  Mahkamah turut memerintahkan tertuduh dikenakan hukuman penjara dua tahun bagi setiap pertuduhan jika gagal membayar denda.  Pendakwaan dikendalikan Timbalan Pendakwa Raya SPRM Farah Yasmin Salleh dan Nur Athikah Aziz manakala tertuduh diwakili peguam Zul Basyar Saharrudin dan Mohd Zul Azhan.

(Tertuduh Che Sa’adon Che Yahya (TENGAH) bersalah atas dua pertuduhan)


Penculik minta tebusan RM700 ribu, mangsa turut dirantai besi

GEORGE TOWN, 11 November - Polis berjaya menahan 20 orang suspek ekoran kes culik seorang lelaki warga India di Bukit Mertajam, dekat sini Selasa lalu.Susulan itu, mangsa berusia 24 tahun yang juga bekerja sebagai tukang tilik itu berjaya diselamatkan di sebuah rumah di Kulim, Kedah.Ketua Polis Pulau Pinang, Datuk Mohd. Shuhaily Mohd. Zain berkata, dalam kejadian kira-kira 2 pagi itu, pihaknya menerima aduan daripada seorang lelaki warga tempatan yang memaklumkan anak kepada rakannya diculik."Suspek telah menghubungi keluarga mangsa dan meminta wang tebusan sebanyak RM700,000 sekiranya tidak berbuat demikian mangsa akan dibunuh."Susulan laporan itu, Jabatan Siasatan Jenayah Pulau Pinang dan dibantu Jabatan Siasatan Jenayah Bukit Aman telah menjalankan operasi dan mangsa culik tersebut ditemui di sebuah rumah di Taman Desa Aman, Padang Serai, Kulim.”Mangsa diselamatkan dalam keadaan masih dirantai di bahagian kaki serta mengalami luka-luka ringan dan dihantar ke hospital untuk mendapatkan rawatan,” katanya dalam sidang media di Ibu Pejabat Polis Kontinjen (IPK) Pulau Pinang, di sini hari ini.Tambahnya, dalam beberapa serbuan di Bukit Mertajam dan Kulim, Kedah pihaknya telah menahan 20 suspek termasuk empat sekeluarga iaitu pasangan suami isteri, adik perempuan dan anak lelaki mereka.

(Barang rampasan dan juga 20 gambar suspek ditampal dalam sidang media di Ibu Pejabat Polis Kontinjen (IPK) Pulau Pinang hari ini)

Manakala 11 suspek lagi merupakan lelaki warga India berumur lingkungkan 24 hingga 60 tahun.Kesemua suspek tidak mempunyai dokumen perjalanan sah dan siasatan mendapati kesemua mereka bekerja di restoran, peniaga dan sebagainya.Tambah Mohd. Shuhaily, keluarga mangsa yang tinggal di luar negara juga telah membayar sejumlah wang tebusan kepada suspek bagaimanapun tidak mendedahkan jumlah tersebut.Katanya, lelaki itu masuk ke negara ini pada 2020 bagi mencari peluang perniagaan.”Kejadian ini tidak melibatkan sindiket penculikan tetapi dipercayai melibatkan isu penipuan kerana mangsa mengenali suspek.”Dengan penahanan kesemua suspek ini polis berjaya menyelesaikan kes penculikan membabitkan tukang tilik ini,” katanya.Kesemua suspek direman selama empat hari bermula 10 hingga 13 November ini bagi membantu siasatan.Kes disiasat di bawah Seksyen 363 Kanun Keseksaan yang jika sabit kesalahan boleh dikenakan hukuman penjara sehingga tujuh tahun.Dalam beberapa siri serbuan yang dijalankan, polis merampas 17 buah telefon bimbit pelbagai jenama, lima buku bank, cota, dua batang besi dan segulung tali berwarna oren.“Selain itu, kita turut merampas sebuah kereta Perodua Myvi, kereta jenis Toyata Vios, wang tunai berjumlah RM2,085 dan wang tunai berjumlah 460 Bath dan rantai besi," tambahnya lagi.


Terbalikkan meja seorang individu ditahan polis di Melaka

MELAKA, 10 November - Seorang individu ditahan selepas didakwa menimbulkan kekecohan dalam mesyuarat parti politik yang diadakan di sebuah premis di sini, pada Rabu.Ketua Polis Melaka, Datuk Zainol Samah berkata dalam kejadian kira-kira 10 malam itu, lelaki berusia 50-an ditahan selepas mencetuskan kekecohan ketika mesyuarat parti.“Satu kertas siasatan dibuka berkaitan khianat dan ugutan jenayah dimana satu lelaki Melayu telah melakukan kekecohan menterbalikkan meja, kerusi serta mengoyakkan kain banner.“Lelaki itu turut mengancam akan memukul pengerusi mesyuarat di kawasan pentadbiran daerah Melaka Tengah ketika mesyuarat parti sedang dijalankan di dalam bilik mesyuarat,” katanya dalam kenyataan di sini hari ini.

Laporan itu merupakan kertas siasatan kedua dibuka berkaitan jenayah khianat sepanjang tempoh 5 hari kempen Pilihan Raya Umum ke-15 (PRU15).Namun, tiada tangkapan dibuat berkaitan perbuatan mencabut dan mencampakkan bendera parti di atas jalan itu yang juga berlaku dalam daerah Melaka Tengah.Untuk tempoh sama juga, sebanyak 65 permit bagi ceramah politik telah diluluskan.


Rokok seludup bernilai hampir RM11.5 juta dirampas di Negeri Sembilan

NILAI, 10 November- Polis Cawangan Perisikan dan Siasatan Khas Gerakan Bukit Aman telah merampas rokok seludup bernilai hampir RM11.5 juta dalam beberapa operasi berasingan di Negeri Sembilan. Operasi selama tiga jam itu dijalankan pada 5 November lalu di kawasan Nilai, Rahang dan Senawang. Ketua Polis Negeri Sembilan, Deputi Komisioner Ahmad Dzaffir Yusoff dalam satu kenyataan berkata, melalui operasi pertama, anggotanya menahan sebuah lori di Taman Bukit Emas di Jalan Seremban-Tampin kira-kira pukul 3.00 pagi dan merampas 120 kotak rokok seludup. Pemeriksaan ke atas muatan lori tersebut menemukan 120 kotak berwarna coklat mengandungi rokok jenama Canyon disyaki tanpa cukai dan turut merampas sebuah beg galas, dua telefon bimbit, satu rangkai anak kunci serta satu buku resit. Dalam operasi kedua kira-kira pukul 4:15 pagi hari sama, pasukan itu merampas 225 kotak pelbagai jenama daripada sebuah lori lain di Kilometer 227 Lebuhraya Utara-Selatan. Manakala, dalam operasi ketiga kira-kira pukul 6:00 pagi di tempat letak kereta di Jalan Taman Komersial Senawang 4, polis telah merampas 250 kotak rokok seludup daripada sebuah lori. Ketiga-tiga kes akan disiasat di bawah Seksyen 135(1)(d) Akta Kastam dan pesalah boleh didenda antara 10 kali ganda dan 20 kali ganda nilai rampasan atau antara RM100,000 dan RM200,000 yang mana lebih tinggi.

(Ketua Polis Negeri Sembilan, Deputi Komisioner Ahmad Dzaffir Yusoff)


Lelaki mengaku bersalah perdagang wanita untuk seks

SEREMBAN, 9 November- Seorang lelaki mengaku bersalah di Mahkamah Sesyen Seremban atas pertuduhan memperdagangkan seorang wanita bagi tujuan eksploitasi seks, akhir bulan lalu.Tertuduh yang berusia 35 tahun membuat pengakuan itu di hadapan Hakim, Datin Surita Budin selepas pertuduhan dibacakan. Menurut pertuduhan, tertuduh memperdagangkan seorang wanita berusia 35 tahun tiga bulan yang bukan seorang kanak-kanak bagi maksud eksploitasi seks pada 30 Oktober 2022, kira-kira pukul 1.30 minit tengah hari dalam sebuah bilik di sebuah hotel di Kuala Pilah. Tertuduh didakwa melakukan kesalahan di bawah Akta Antipemerdagangan Orang dan Antipenyeludupan Migran 2007 (Akta 670). Jika disabitkan kesalahan, tertuduh boleh dipenjarakan selama tempoh tidak lebih 20 tahun dan boleh dikenakan denda. Sementara itu, di kamar berlainan, tertuduh mengaku bersalah di hadapan Hakim, Rushan Lutfi Mohamed atas pertuduhan hidup sepenuhnya atau sebahagiannya daripada hasil persundalan wanita sama pada tarikh dan waktu yang sama.Justeru, tertuduh melakukan kesalahan di bawah Seksyen 372A (1) Kanun Keseksaan yang boleh dipenjara selama tempoh sehingga 15 tahun dan dengan sebatan serta dikenakan denda. Pendakwaan dikendalikan Timbalan Pendakwa Raya, Atiqah Abu Hassan dan mahkamah menetapkan 21 November sebagai tarikh sebutan semula bagi kedua-dua pertuduhan.


Polis buru dua lelaki disyaki samun klinik pergigian

KUALA LUMPUR, 8 November - Polis memburu dua lelaki kerana disyaki terlibat menyamun sebuah klinik pergigian di Bandar Seri Putra, Bangi, dekat sini, petang semalam.Ketua Polis Daerah Kajang ACP Mohd Zaid Hassan berkata pihaknya menerima satu laporan mengenai kejadian selain satu video tular berkaitan klinik berkenaan yang memaparkan dua lelaki memakai topi keledar bersenjatakan parang telah masuk dan merompak kakitangan serta pelanggan di premis itu."Suspek telah mengambil sebuah Macbook, dua telefon bimbit, wang tunai hampir RM2,000 dan seutas rantai emas."Dalam kejadian ini, kesemua mangsa yang berada di dalam premis itu tidak mengalami sebarang kecederaan," katanya dalam kenyataan malam Isnin.

Mohd Zaid berkata kes disiasat di bawah Seksyen 395/397 Kanun Keseksaan kerana merompak secara berkumpulan dengan menggunakan senjata.Beliau meminta orang awam yang mempunyai maklumat mengenai kejadian menghubungi mana-mana balai polis berhampiran atau berhubung terus dengan Pegawai Penyiasat Insp Mohd Raziman Rasid di talian 019-4565502 bagi membantu siasatan. - BERNAMA


Hantar komunikasi bersifat sumbang, jutawan kosmetik bakal didakwa pagi ini

KUALA LUMPUR, 8 November - Seorang ahli perniagaan berstatus jutawan akan didakwa di Mahkamah Sesyen Sepang pada pagi ini atas kesalahan melakukan penghantaran komunikasi sumbang.Ia dipercayai membabitkan satu video muzik yang tular di media sosial beberapa bulan lalu sempena Hari Raya Aidilfitri.Jabatan Komunikasi Korporat Suruhanjaya Komunikasi dan Multimedia Malaysia (SKMM), berkata ahli perniagaan berusia 50-an itu akan didakwa mengikut Akta Komunikasi dan Multimedia (AKM) 1998."Ia berikutan kesalahan membuat dan memulakan penghantaran komunikasi bersifat sumbang."Ahli perniagaan itu akan didakwa di Mahkamah Sesyen Jenayah (1) Sepang, pada jam 9.00 pagi," katanya.

Sebelum ini, usahawan kosmetik, Datuk Seri Aliff Syukri Kamarzaman dihadapkan ke Mahkamah Sesyen Sepang, atas empat pertuduhan membuat dan memulakan penghantaran komunikasi video bersifat sumbang pada April lalu.Aliff Syukri bagaimanapun mengaku tidak bersalah dan Hakim Ahmad Rizki Abdul Jalil kemudian menetapkan wang jaminan RM5,000 bagi setiap pertuduhan selain menetapkan 25 November ini untuk sebutan semula kes.


(Tangkapan dijalankan, hasil maklumat disalurkan Jabatan Kastam Diraja Malaysia yang mendapati tiada cap masuk pada pasport suspek ketika pemeriksaan barang kastam)

JOHOR BAHRU, 7 November- Jabatan Imigresen Malaysia (JIM) Johor menahan sembilan lelaki dan tiga wanita warga Indonesia, dipercayai cuba menyeludup masuk ke Malaysia melalui sempadan Malaysia–Singapura, dengan menaiki dua buah kereta di Bangunan Sultan Iskandar (BSI), Johor Bahru, 7.20 pagi tadi.  Pengarah Imigresen Johor, Baharuddin Tahir berkata tangkapan dijalankan, hasil maklumat disalurkan Jabatan Kastam Diraja Malaysia yang mendapati tiada cap masuk pada pasport suspek ketika pemeriksaan barang kastam.  Semakan mendapati sepuluh suspek direkodkan dalam senarai syak jabatan (RAI) manakala dua suspek tiada dalam senarai, kesemuanya berada dalam kenderaan sama.  Turut ditahan, dua pemandu kenderaan warga tempatan dipercayai terbabit dalam sindiket, sebagai penghantar warga Indonesia itu.  Siasatan awal mendapati, suspek didakwa membayar 10 juta rupiah kepada tekong yang menguruskan kemasukan mereka.

(Baharuddin berkata Sembilan warga Indonesia ditahan cuba seludup masuk ke Malaysia menaiki kereta)

"Sepuluh warga Indonesia ditahan bawah Seksyen 6 1 C, Akta imigresen 1959 / 63, kerana tiada sebarang endorsmen dalam pasport dan memasuki semula Malaysia setelah diusir. Kesemua suspek ditahan reman selama 14 hari untuk siasatan lanjut," kata Baharuddin. Kaedah tersebut dipercayai menjadi taktik terbaharu sindiket, menyeludup migran Malaysia, dan pihaknya tidak menolak kemungkinan terdapat pembabitan pegawai Imigresen, membantu sindiket.  Dua penghantar warga tempatan, disiasat mengikut Akta 55 A (1 ) kerana membawa masuk orang bertentangan dengan Akta Imigresen 1959/63.  Kes boleh disabit mengikut Seksyen 26A Akta Antipemerdagangan Orang dan Antipenyeludupan Migran 2007, sekiaranya terdapat unsur-unsur penyeludupan.


Sindiket eksploitasi seks didalangi warga Thailand tumpas

SUBANG, 7 November- Polis Diraja Malaysia (PDRM) menyerahkan tiga wanita warga Thailand yang disyaki terbabit dalam sindiket pemerdagangan manusia untuk eksploitasi seks di Malaysia kepada Polis Thailand.Ketua Polis Negara, Tan Sri Acryl Sani Abdullah Sani memaklumkan, suspek akan dihantar pulang mengikut Akta Imigresen untuk berdepan tindakan undang-undang di Thailand.Beliau juga mengesahkan tiada pemburuan suspek lain dalam kes ini.Menurutnya, pihaknya dengan kerjasama Polis Diraja Thailand (RTP) berjaya memberkas ketiga-tiga suspek di sekitar Lembah Klang pada 26 hingga 29 Oktober lalu.Ketika tangkapan dibuat, empat wanita masing-masing dua warga Thailand dan Indonesia berusia lebih 18 tahun diselamatkan dan ditempatkan di pusat perlindungan bawah arahan perlindungan sementara (IPO).

(Tan Sri Acryl Sani berkata suspek akan dihantar pulang mengikut Akta Imigresen untuk berdepan tindakan undang-undang di Thailand)

"Dengan maklumat yang diterima daripada polis Thailand pada awal Oktober, PDRM mengambil tindakan susulan atas maklumat itu dan mengerahkan pasukan."Pada minggu ketiga Oktober yang membawa kepada penahanan semua suspek. Mereka diserahkan untuk dibawa pulang ke Thailand."Selain itu, dalam pertemuan bersama Timbalan Ketua Polis Thaiand, Surachate Hakparn, kami bincang beberapa perkara berkenaan isu keselamatan sempadan antara kedua-dua negara," kata Acryl Sani dalam sidang media Tangkapan dan Penyerahan Tiga Orang Dikehendaki Daripada Polis Diraja Malaysia Kepada Royal Thai Police di Balai Pelepasan/Ketibaan Pasukan Gerakan Udara (PGU), PDRM, Pangkalan Semenanjung, Subang, SelangorBeliau menambah, pihaknya turut menahan dua lagi warga Indonesia yang dipercayai bertindak sebagai ejen sindiket itu.Identiti suspek tidak boleh didedahkan buat ketika ini kerana akan mengganggu proses siasatan.Surachate pula berkata terdapat seorang remaja perempuan warga Thailand berusia 14 tahun menjadi mangsa sindiket itu dan berjaya diselamatkan di Thailand.


PRU15: Polis buka tiga kertas siasatan, tahan dua individu

KUALA LUMPUR, 7 November- Polis Diraja Malaysia (PDRM) membuka tiga kertas siasatan atas pelbagai kesalahan berkaitan Pilihan Raya Umum ke-15 (PRU15), semalam.Turut ditahan dua individu, masing-masing di Kedah dan Pahang.Jelas Pengarah Operasi PRU15 PDRM, Datuk Seri Hazani Ghazali, satu kertas siasatan dibuka di Kedah mengikut Seksyen 4(A)(1) Akta Kesalahan Pilihan Raya (AKPR) 1954 kerana mengembangkan perasaan jahat atau permusuhan, Seksyen 427 Kanun Keseksaan (KK) kerana kianat dan Seksyen 435 KK kerana khianat dengan api.Satu kertas siasatan dibuka di Pahang mengikut Seksyen 427 KK kerana khianat, dan satu lagi di Kuala Lumpur mengikut Seksyen 505 (b) KK kerana mendatangkan kegusaran awam, dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.Hazani berkata penahanan di Kedah berlaku di Taman Kota Nelayan, Kuala Kedah apabila individu terbabit didakwa membuat kerosakan dengan membakar bendera dan menoreh khemah sebuah parti politik menggunakan senjata tajam.Beliau berkata bagi kes di Pahang pula, individu yang ditahan didakwa merosakkan papan tanda dan poster parti politik berhampiran lampu isyarat di Triang.

PDRM juga mengesan 81 ceramah PRU15 tidak memiliki permit dengan Negeri Sembilan mencatatkan jumlah tertinggi iaitu 45 kes. Sehingga kini, PDRM telah mengeluarkan sebanyak 814 permit ceramah, dengan jumlah tertinggi permit dikeluarkan di Sabah iaitu 157 permit.


Tiga individu ditahan sengaja langgar kereta seorang lelaki

JOHOR BAHRU, 10 November- Tiga lelaki ditahan kerana disyaki melanggar kereta seorang lelaki dalam kejadian di Taman Mount Austin pukul 4.30 pagi semalam.Ketua Polis Johor, Datuk Kamarul Zaman Mamat berkata, ketiga-tiga suspek berusia 34 dan 35 tahun itu ditahan di Larkin pada pukul 1.30 pagi tadi."Perbuatan itu dilakukan selepas pengadu berusia 30 tahun menjalankan kerja membaiki papan iklan sebuah parti politik di kawasan tersebut.Siasatan mendapati, berlaku salah faham apabila suspek menyangkakan kereta pengadu adalah kenderaan sama dinaiki tiga lelaki warga asing yang telah berselisih faham dengan mereka semasa di restoran," katanya.

(Tiga suspek yang ditahan polis di Taman Austin pagi semalam)

Semakan mendapati seorang suspek mempunyai rekod lampau berkaitan jenayah.Kes disiasat mengikut Seksyen 427 dan 279 Kanun Keseksaan.


JOHOR BAHRU, 7 November- Tujuh lelaki termasuk empat penghantar makanan mengaku bersalah di Mahkamah Majistret Johor Bahru atas tuduhan melakukan khianat dengan merosakkan dan menterbalikkan sebuah kereta, Khamis minggu lalu. Pengakuan dibuat di hadapan Majistret Hidayatul Syuhada Shamsudin. Tertuduh, Muhammad Adam Abd Rahim, 18 tahun, Mohamad Hairul Hasraf Seeni Abdul Cader, 22 tahun, Morrisson Malvin Anak Mada, 19 tahun, Shaikh Al Amin Idrus, 21 tahun, Nur Khairul Amal Abdul Harsir, 19 tahun, Daniel Haziq Syikhanna, 21 tahun dan Romie Rahimi, 41 tahun didakwa melakukan khianat dengan merosakkan semua cermin dan pintu kereta milik Tan Jing Hui pada tarikh tersebut. Kejadian mengakibatkan kerugian kira-kira RM15,000 Tertuduh didakwa melakukan perbuatan itu di persimpangan stesen minyak Kota Masai 2, Jalan Nenas, Taman Kota Masai, Johor Bahru. Pendakwaan dibuat mengikut Seksyen 427 Kanun Keseksaan. Mahkamah membenarkan tertuduh diikat jamin RM7,000 setiap seorang dengan seorang penjamin selain syarat tidak boleh mengganggu saksi dan mangsa, serta melapor diri di balai polis berhampiran.  Tarikh sebutan semula kes pada 18 Disember depan. Kes dikendalikan Timbalan Pendakwa Raya, Nur Aqiilah Ahmad Rofaie.

(Tujuh lelaki mengaku bersalah rosak, terbalikkan kereta)


Terbang dron tanpa permit sah, tiga lelaki ditahan

SARAWAK, 7 November- Tiga individu ditahan kerana dipercayai menerbangkan dron tanpa permit atau lesen sah di kawasan larangan pada hari penamaan calon Pilihan Raya Umum Ke-15 (PRU15) Sabtu lalu.

Perkara itu dimaklumkan Pesuruhjaya Polis Sarawak, Datuk Mohd Azman Ahmad Sapri.

Tangkapan pertama membabitkan suspek berusia 40 tahun.

Suspek dipercayai melakukan hal itu di kawasan Pusat Penamaan Calon Parlimen Petra Jaya.

Dalam kejadian kedua, berlaku di kawasan Pusat Penamaan Calon Parlimen Serian, dua lelaki sekitar 30-an dicekup bersama dron, alat kawalan dan telefon bimbit.

Kesemua suspek dibebaskan selepas selesai diambil keterangan.

Kes dirujuk mengikut Seksyen 447 Kanun Keseksaan dan Peraturan-peraturan Penerbangan Awam 2016.


12 PATI warga Indonesia ditahan cuba seludup keluar dari perairan Selangor

PERAIRAN KUALA SELANGOR, 6 November- 12 pendatang asing tanpa izin (PATI) warga Indonesia ditahan bersama 2 kru bot asing, dalam cubaan menyeludup keluar dari perairan Selangor.Tekong bot tersebut dipercayai cuba membawa kesemua penumpang keluar secara haram pada kedudukan 2.5 batu nautika barat daya Kuala Selangor, kira-kira pukul 3.14 pagi pada 5 November 2022.Berdasarkan kronologi, Maritim Malaysia Negeri Selangor mengatur gerak sebuah bot bagi memintas bot tersebut; setelah menerima maklumat daripada radar Sistem Pengawasan Laut Malaysia (SWASLA) Pusat Pengawasan Laut (ACC) Klang.Pengarah Maritim Negeri Selangor, Kapten Maritim Siva Kumar a/l Vengadasalam dalam kenyataannya berkata, radar SWASLA mengesan satu vesel mencurigakan di perairan Pulau Angsa menuju Jeram.Vesel berkenaan yang berupa sebuah bot kayu berjaya ditahan setelah dikejar hampir 15 minit."Hasil pemeriksaan mendapati, bot berkenaan dikendalikan 2 kru warga indonesia masing-masing berumur 44 dan 55 tahun dari Tanjung Balai."Pemeriksaan lanjut mendapati, terdapat sembilan penumpang lelaki dan tiga penumpang wanita berumur lingkungan 23 hingga 46 tahun. Kesemuanya tidak mempunyai dokumen perjalanan yang sah," kata Siva Kumar ketika ditemui media di sini.

12 PATI warga Indonesia ditahan dalam cubaan menyeludup keluar dari perairan Selangor/MARITIM Selangor)

Daripada siasatan awal terhadap salah seorang PATI, mereka dikenakan bayaran sebanyak RM3,000 seorang untuk satu perjalanan. Bot dan kesemua PATI yang ditahan dibawa ke jeti Pasukan Polis Marin (PPM) Pulau Indah untuk siasatan lanjut.Kes disiasat bawah Akta Antipemerdagangan Orang dan Penyeludupan Migran (ATIPSOM) 2007 dan Akta Imigresen 1959/63 kerana gagal menunjukkan pasport atau dokumen perjalanan yang sah.


Mayat tanpa berpakaian ditemukan di air terjun Alor Naga Puncak Gunung Jerai

YAN, 5 November- Mayat seorang tanpa berpakaian ditemukan di kawasan air terjun Alor Naga Puncak Gunung Jerai ,Kedah.

Ketua Polis Daerah Yan, DSP Shahnaz Akhtar Haji menerusi kenyataan berkata pengadu seorang wanita memaklumkan kepada polis penemuan tersebut melalui panggilan telefon kira-kira pukul 12.45 tengah hari.  Katanya sebaik menerima aduan, penyiasat jenayah dan jurufoto dikerahkan ke lokasi kejadian.  "Anggota Bomba dari Jabatan Bomba dan Penyelamat Guar Chempedak serta RELA daerah ditugaskan mengeluarkan mayat terbabit.  "Mayat itu tidak mempunyai dokumen dan sebarang identiti untuk dikenal pasti," kata DSP Shahnaz kepada media di sini. Mangsa telah berjaya dibawa keluar dari tempat kejadian kira-kira 5.30 petang dan dibawa ke unit forensik Hospital Sultanah Bahyiah Alor Setar untuk bedah siasat.  Laporan awal pemeriksaan fizikal pada mangsa memaklumkan, tiada sebarang unsur jenayah dikesan. Kes disiasat sebagai mati mengejut (SDR).


9 kes jenayah samun dan ragut dilapor berlaku sekitar Kuala Terengganu

KUALA TERENGGANU, 3 November - Sebanyak sembilan kes jenayah samun dan ragut dilaporkan berlaku di sekitar Kuala Terengganu dalam tempoh 8 Julai hingga 23 September tahun ini. Kes jenayah samun dan ragut itu melibatkan kerugian berjumlah lebih RM11,000. Menurut Ketua Polis Terengganu, Datuk Rohaimi Md Isa siasatan awal mendapati suspek menjalankan kegiatan itu dengan menaiki sebuah motosikal dengan mensasarkan golongan wanita yang  bermotosikal seorang diri. Hasil serbuan di sebuah rumah dekat Sungai Buloh, Selangor mendapati suspek yang juga seorang penganggur didapati mempunyai 15 rekod kesalahan lampau dan turut mempunyai enam rekod kesalahan dadah.

Turut dirampas dua unit telefon bimbit dan dua keping kad ATM.  Kes disiasat mengikut seksyen 392 kanun keseksaan iaitu kesalahan rompak yang memperuntukkan hukuman penjara hingga 14 tahun dan denda atau sebat.  Hasil tangkapan tersebut, polis berjaya menyelesaikan sembilan kes samun dan ragut di sekitar Kuala Terengganu.


BUKIT KAYU HITAM, 31 Oktober- Seramai lapan pendatang asing tanpa izin (PATI) warga Myanmar ditahan dalam cubaan mereka masuk secara tidak sah ke negara ini melalui sempadan Malaysia-Thailand di Bukit Tangga, Bukit Kayu Hitam, Kedah. Markas Divisyen Kedua Infantri Malaysia 2 Divisyen dalam kenyataan menyebut kesemua PATI ditahan semalam di sektor Op Benteng iaitu di kawasan Tanggungjawab Briged Keenam Infantri Malaysia.  Bertindak berdasarkan maklumat perisikan, pasukan operasi mengesan pergerakan mereka yang mencurigakan di sempadan negara. Hasil pemeriksaan mendapati mereka tidak memiliki dokumen perjalanan sah. Turut dirampas empat telefon bimbit, wang tunai dalam mata wang Malaysia, Myanmar dan Thailand, lima kad pengenalan Myanmar, tiga pasport Myanmar dan enam beg pakaian dengan anggaran nilai keseluruhan rampasan RM2,503. Kesemua PATI lelaki berusia 25 hingga 45 tahun itu diserahkan kepada Balai Polis Bukit Kayu Hitam untuk tindakan lanjut.

(Lapan PATI warga Myanmar ditahan cuba masuk melalui sempadan Malaysia-Thailand)


Lima anggota polis positif dadah

KUALA LUMPUR, 30 Oktober - Seramai lima anggota polis ditahan selepas didapati positif dadah di sebuah pusat hiburan di Menara UP, Jalan Puchong, di sini oleh Jabatan Integriti Pematuhan Standard (JIPS) Bukit Aman, malam kelmarinDalam serbuan kira-kira pukul 11.45 malam itu polis turut merampas pelbagai jenis dadah daripada tiga anggota yang ditahan.Difahamkan, berdasarkan butiran laporan serbuan yang tersebar di aplikasi Telegram, seorang anggota yang ditahan berpangkat Sarjan, manakala empat lagi berpangkat Koperal.Empat anggota yang ditahan bertugas di Bahagian D6 dan D10, Jabatan Siasatan Jenayah (JSJ) Bukit Aman dan seorang lagi bertugas di Bahagian D4, Ibu Pejabat Polis Daerah (IPD) Brickfields.

Selain anggota polis itu, pasukan yang melakukan serbuan turut menahan penjaga premis yang juga wanita tempatan, pelayan wanita warga Vietnam dan tiga lelaki warga Bangladesh.Dalam serbuan itu, pihak merampas 6.93 gram dadah jenis syabu, 0.87 gm dadah ganja, 5.65 gm dadah jenis ketamin, 26 pil eramin 5, peralatan muzik dan pembesar suara.Ketua Polis Daerah Brickfields, Asisten Komisioner Amihizam Abdul Shukor, ketika dihubungi memaklumkan akan mengeluarkan kenyataan dalam tempoh terdekat.


Polis berkas 22 individu terlibat kes judi

JOHOR BAHRU, 30 Oktober- Polis Johor berjaya menahan 2,515 individu dengan 1,925 serbuan ke atas premis hiburan di negeri ini, sejak 1 Januari lalu sehingga semalam.  Ketua Polis Johor, Datuk Kamarul Zaman Mamat menerusi kenyataannya berkata daripada serbuan tersebut, sejumlah RM679,931 berjaya dirampas.  Sementara itu dalam serbuan di sebuah premis hiburan pukul 11.10 malam semalam, 22 individu terdiri daripada 13 lelaki, sembilan wanita termasuk empat wanita warga asing turut ditahan.  Kesemua tangkapan berumur 30 hingga 68 tahun tersebut dipercayai menjadikan pusat hiburan itu sebagai pusat judi dengan menyasarkan pelanggan warga tempatan.

Pelbagai peralatan yang digunakan untuk aktiviti perjudian tersebut disita termasuk wang tunai berjumlah RM62,530.  Kes disiasat mengikut Seksyen 6(1) Akta Rumah Judi Terbuks 1953 dan Seksyen 6(2) Enakmen Negeri Johor dan Seksyen 6(1)(c ) Akta Imigresen.


Berhibur dan berlagak berpakaian wanita, 20 lelaki ditahan di pusat hiburan

(Antara pengunjung yang ditahan pihak polis dalam serbuan Op Bersepadu malam tadi/FOTO ihsan polis)

KUALA LUMPUR, 30 Oktober - Berhibur sambil berlagak berpakaian seperti wanita, seramai 20 lelaki ditahan Bahagian Penguatkuasa Jabatan Agama Islam Wilayah Persekutuan Kuala Lumpur (JAWI) dalam Op Bersepadu di sebuah pusat hiburan di ibu negara, malam tadi.Ketua Polis Daerah Dang Wangi, Asisten Komisioner Noor Dellhan Yahaya bagaimanapun berkata kesemua mereka yang berusia lingkungan 22 hingga 34 tahun itu dilepaskan dengan bon jaminan setelah siasatan selesai."Hasil pemeriksaan itu mereka yang yang berpakaian wanita dan berlagak seperti wanita dibawa balik oleh Jawi bagi siasatan mengikut Seksyen 28 Akta Kesalahan Jenayah Syariah (Wilayah-wilayah Persekutuan) 1997."Manakala, dua lelaki berusia 27 tahun dan 29 tahun didapati positif dadah THC dan siasatan dijalankan mengikut Seksyen 15 (1) (a) Akta Dadah Berbahaya 1952," katanya dalam kenyataan hari ini.

(Antara pengunjung termasuk lelaki yang berpakaian wanita ditahan polis dalam serbuan di sebuah pusat hiburan di Jalan Sultan di sini, malam tadi/FOTO ihsan polis)

Dalam serbuan 10 malam itu, seramai 62 orang iaitu 53 lelaki dan sembilan wanita berusia 19 hingga 57 tahun diperiksa."Polis akan meningkatkan operasi dan pemeriksaan di pusat hiburan serta membuat pemantauan ke atas aktiviti kelab yang tidak mematuhi undang-undang," katanya.


Tawar pelaburan tidak wujud, lelaki mengaku tidak bersalah

(Tertuduh, Shawn Lee Kim Boon ketika tiba di Kompleks Mahkamah Seremban)

SEREMBAN, 28 Oktober- Seorang lelaki dihadapkan ke Mahkamah Majistret Seremban hari ini atas pertuduhan menipu menawarkan pelaburan tidak wujud tahun lalu. Tertuduh, Shawn Lee Kim Boon, 33 tahun bagaimanapun, mengaku tidak bersalah di hadapan Majistret, Norzaliza Tesmin selepas kertas pertuduhan dibacakan. Mengikut pertuduhan, tertuduh secara bersama-sama terlibat dengan satu pakat jahat jenayah dengan bersetuju antara satu sama lain untuk melakukan perbuatan menyalahi undang-undang iaitu menipu dengan memperdaya melalui aplikasi WhatsApp. Tertuduh telah menyatakan bahawa skim pelaburan 'Vanguard Investment' merupakan satu skim pelaburan yang wujud yang telah mendorong mangsa memasukkan wang pelaburan dalam skim berkenaan yang bertentangan dengan Seksyen 415 Kanun Keseksaan. Perbuatan itu dilakukan pada 13 November 2021 kira-kira pukul 10.00 malam di sebuah kondominium di Nilai. Berikutan itu, tertuduh didakwa melakukan kesalahan yang boleh dihukum di bawah Seksyen 120(B) Kanun Keseksaan dan jika sabit kesalahan, boleh dihukum penjara tidak lebih enam bulan atau dengan denda atau kedua-duanya. Kes dikendalikan Timbalan Pendakwa Raya, Nurul Muhaimin Mohd Azman dan mahkamah menetapkan 11 November depan sebagai sebutan semula kes.


Jual tiket konsert tidak wujud, seorang wanita ditahan polis

(Poster konsert yang dikatakan akan diadakan di Kota Kinabalu membariskan beberapa artis terkenal seperti Datuk Awie dan Ahmad Dhani / Foto Facebook Polis Daerah Ampang Jaya Page )

KUALA LUMPUR, 28 Oktober- Seorang wanita ditahan polis, dua hari lepas, dipercayai terlibat dalam penipuan berhubung penganjuran konsert yang tidak wujud dikatakan membabitkan beberapa artis popular.Ketua Polis Daerah Ampang Jaya ACP Mohamad Farouk Eshak dalam satu kenyataanberkata wanita berumur 48 tahun yang didapati memiliki dua rekod lampau termasuk berkaitan kes penipuan itu, ditahan pada kira-kira pukul 10.40 malam, dan direman sehingga esok."Perbuatan wanita itu mula dikesan apabila seorang penyanyi ‘rock’ tanah air berumur 53 mendapat maklumat daripada rakannya bahawa terdapat terdapat satu hantaran di Facebook mempromosikan sebuah konsert yang dijadualkan berlangsung pada 4 Feb depan di Kota Kinabalu, Sabah. “Suspek menawarkan penjualan tiket konsert berharga RM199 hingga RM649. Pengadu itu menafikan ada ditawarkan atau menandatangani sebarang kontrak untuk menyertai konsert berkenaan,” katanya.Kes disiasat mengikut Seksyen 420 Kanun Keseksaan kerana kesalahan menipu.Tambah ACP Mohamad Farouk, mangsa yang telah membeli tiket konsert tersebut dipanggil untuk membuat laporan polis bagi membantu siasatan.Terdahulu tular di media sosial satu poster konsert bertajuk ‘Unplugged Living Legend’ yang memaparkan artis popular tanah air seperti Datuk Awie, Ziana Zain, Ella dan Erra Fazira selain vokalis kumpulan Dewa 19, Ahmad Dhani, yang akan diadakan di Sabah tahun depan.

(Ketua Polis Daerah Ampang Jaya ACP Mohamad Farouk Eshak)


Bicara kes Safiey Ilias Julai 2023, 12 saksi akan dipanggil

KUALA LUMPUR, 27 Oktober - Perbicaraan kes usahawan kosmetik Safiey Ilias yang menghadapi empat pertuduhan termasuk melakukan amang seksual bukan fizikal terhadap dua remaja lelaki melalui aplikasi Instagram akan bermula 24 Julai tahun depan di Mahkamah Sesyen Ampang.Hakim Norhazani Hamzah menetapkan empat hari bermula 24 hingga 27 Julai 2023 untuk perbicaraan kes Safiey, 28, atau nama sebenarnya Mohd Safiuddin Ilias semasa sebutan kes itu hari ini.Terdahulu, Timbalan Pendakwa Raya Nurhashimah Hashim berkata pihaknya akan mengemukakan 12 saksi untuk memberi keterangan pada perbicaraan kes berkenaan.

(Usahawan kosmetik Safiey Ilias atau nama sebenarnya Mohd Safiuddin Ilias, 28, didakwa di Mahkamah Sesyen Ampang hari ini atas empat pertuduhan termasuk melakukan amang seksual bukan fizikal terhadap dua remaja lelaki melalui aplikasi Instagram/FOTO BERNAMA)

Safiey Ilias yang diwakili peguam Harjeet Singh Sidhu didakwa atas dua pertuduhan berkomunikasi secara seksual dengan dua mangsa menerusi aplikasi Instagramnya di kediamannya di Bandar Baru Bangi pada 9 pagi, 9 Jun 2021.Penyanyi lagu ‘Syinta Gila’ itu juga menghadapi dua pertuduhan melakukan amang seksual bukan fizikal dengan menggoyang-goyangkan payu dara di hadapan mangsa di lokasi, masa dan tarikh sama.Pertuduhan mengikut Seksyen 11(1)(a) Akta Kesalahan-Kesalahan Seksual Terhadap Kanak-Kanak 2017 yang membawa hukuman maksimum penjara tiga tahun dan Seksyen 15 (a)(i) akta sama yang membawa hukuman maksimum penjara 10 tahun atau denda RM20,000 atau kedua-duanya, jika sabit kesalahan. - BERNAMA


Permohonan Najib cabar keputusan Jabatan Penjara ditolak

(Peguam Datuk Seri Najib, Tan Sri Muhammad Shafee Abdullah tiba di perkarangan Kompleks Mahkamah Kuala Lumpur)

KUALA LUMPUR, 27 Oktober- Mahkamah Tinggi Kuala Lumpur menolak permohonan Datuk Seri Najib Tun Razak untuk mencabar keputusan Jabatan Penjara yang enggan membenarkan beliau menghadiri persidangan Dewan Rakyat.  Hakim Datuk Ahmad Kamal Md Shahid membuat keputusan selepas mendapati tiada isu yang timbul untuk dipertimbangkan oleh mahkamah. Menurut Hakim, Datuk Seri Najib bukan lagi ahli parlimen berikutan pembubaran parlimen pada 10 Oktober lalu.  Jelas Hakim lagi permohonan tersebut tiada merit malah dianggap remeh dan menyusahkan.  Pada 5 Oktober lepas,bekas Perdana Menteri itu memfailkan permohonan mendapatkan kebenaran bagi semakan kehakiman untuk mencabar keengganan Jabatan Penjara membenarkan permohonannya menghadiri persidangan Dewan Rakyat. Selepas hakim menyampaikan keputusannya, peguam Datuk Seri Najib, Tan Sri Muhammad Shafee Abdullah memberitahu bahawa beliau akan menfailkan rayuan terhadap keputusan hari ini.


Anggota bomba tidak mengaku bersalah terima suapan RM3,000 untuk lesen perniagaan

SHAH ALAM, 27 Oktober - Seorang anggota bomba mengaku tidak bersalah di Mahkamah Sesyen hari ini atas dua tuduhan meminta dan menerima suapan RM3,000 bagi membantu sebuah syarikat mendapatkan lesen perniagaan dari sebuah pihak berkuasa tempatan, tahun lalu.Tertuduh, Mohd. Nor Abdullah, 38, membuat pengakuan itu selepas pertuduhan dibacakan di hadapan Hakim Rasyihah Ghazali.Tertuduh yang merupakan Penolong Penguasa Bomba Gred KB29 di Balai Bomba dan Penyelamat Pelabuhan Klang Zon 3 telah meminta dan menerima rasuah daripada seorang lelaki berusia 36 tahun.

Ini sebagai dorongan mendapatkan sokongan daripada pihak Bomba untuk mendapatkan lesen perniagaan daripada Majlis Perbandaran Klang (MPK) kepada sebuah syarikat swasta yang dilakukan tertuduh pada 30 November 2021 dan 1 Disember 2021.Tertuduh didakwa mengikut Seksyen 16(a)(B) dan Seksyen 17(a) Akta Suruhanjaya Pencegahan Rasuah Malaysia (SPRM) 2009 serta boleh dihukum di bawah Seksyen 24(1) akta yang sama.Sabit kesalahan boleh dipenjara maksimum 20 tahun, denda lima kali ganda nilai suapan atau RM10,000 atau mana-mana lebih tinggi.Mahkamah kemudiannya menetapkan jaminan RM8,000 bersama seorang penjamin dan dua syarat tambahan iaitu menyerahkan pasport antarabangsa kepada mahkamah serta melaporkan diri pada minggu pertama setiap bulan di pejabat SPRM.Mahkamah menetapkan 29 November ini sebagai tarikh sebutan semula kes.


Polis tahan seorang suspek kes tembak di Salor

KOTA BHARU, 23 Oktober- Polis Kelantan menahan seorang lelak berusia 35 tahun bagi membantu siasatan kejadian kes tembak sehingga mendatangkan kecederaan kepada seorang lelaki di Kampung Aur Tebing, Salor, di sini, semalam.Ketua Polis Kelantan Datuk Muhamad Zaki Harun berkata motif kejadian masih dalam siasatan dan kes disiasat di bawah Seksyen 307 Kanun Keseksaan."Pihak polis menerima laporan kejadian sekitar pukul 11.30 tengah malam daripada pihak Hospital Pasir Mas (HPM) yang memaklumkan seorang lelaki cedera akibat ditembak."Berdasarkan laporan, lelaki itu sempat menelefon rakannya bagi memaklumkan bahawa dia ditembak dan berada di Kedai Nasi Lemak 43, Salor, di sini, dan memerlukan bantuan," katanya dalam kenyataan hari ini.

Beliau berkata lelaki yang mengalami kecederaan di bahagian paru-paru kanan itu kemudiannya dihantar ke HPM dengan ambulans sebelum dipindahkan ke Hospital Raja Perempuan Zainab (HRPZ) II di sini untuk rawatan lanjut.


Lelaki maut dihempap kereta ketika curi ekzos

KUALA LANGAT, 20 Oktober- Seorang lelaki maut selepas dihempap kereta setelah alat ‘jack” yang digunakan tergelincir ketika sedang mengeluarkan tabung ekzos kenderaan tersebut di tepi jalan Taman Jaya Utama, Telok Panglima Garang, dekat sini semalam.Ketua Polis Daerah Kuala Langat Supt Ahmad Ridhwan Mohd Nor@Saleh berkata hasil siasatan mendapati kejadian dipercayai berlaku antara pukul 4.00 hingga 6.00 pagi.Beliau berkata, ketika kejadian, mangsa dan seorang rakan disyaki sedang mencuri tabung ekzos kereta berkenaan.Lelaki tempatan berusia 40 tahun itu dipercayai mati terhempap selepas peralatan yang digunakan untuk mengangkat kereta berkenaan tiba-tiba terjatuh.“Tiba-tiba alat pengangkat kereta yang digunakan terjatuh menyebabkan mangsa maut dihempap bahagian tengah kereta itu. Kes disiasat dibawah kematian mengejut (SDR),” katanya dalam kenyataan hari ini.Ahmad Ridhwan berkata bertindak atas maklumat, pihaknya telah menahan seorang lelaki warga tempatan berusia 32 tahun disyaki rakan mangsa di sekitar kawasan Telok Panglima Garang, pada pukul 10.45 pagi semalam.

Seorang lelaki maut dihempap kereta dipercayai ketika sedang melakukan jenayah curi ekzos kenderaan itu di tepi jalan di Taman Jaya Utama, Telok Panglima Garang

“Suspek mempunyai tujuh rekod jenayah melibatkan kes curi ekzos dan pecah rumah serta dua rekod berkaitan kes dadah,” katanya menambah kes disiasat di bawah Seksyen 379/511 Kanun Keseksaan kerana cubaan mencuri dan suspek akan direman hari ini.


Bunuh adik: Remaja perempuan direman enam hari

JOHOR BAHRU, 20 Oktober- Remaja perempuan yang didakwa membaling pisau dan tertusuk adik lelakinya sehingga maut di Ulu Pulai, Iskandar Puteri semalam direman enam hari bermula hari ini.Perintah reman dikeluarkan Majistret Nurmadiana Mamat di Mahkamah Majistret Johor Bahru.Ia bagi membantu siasatan mengikut Seksyen 302 Kanun Keseksaan.

(Kakak mangsa mengaku membaling pisau ke arah mangsa selepas dipersenda ketika masuk ke dalam rumah)

Remaja itu ditahan semalam selepas polis menerima laporan berhubung kejadian pada pukul 2.15 petang. Ketua Polis Daerah Iskandar Puteri, Asisten Komisioner Rahmat Ariffin berkata, kejadian berlaku akibat pergaduhan berebut tempat duduk di dalam kereta ketika pulang dari sekolah.Mangsa disahkan meninggal dunia pada pukul 2.30 petang semalam.

Berita berkaitan:Berebut tempat duduk, remaja lelaki maut tertusuk pisau dibaling kakaknya


Pertuduhan bunuh teman wanita, tukang gunting didakwa

IPOH, 21 Oktober - Seorang tukang gunting rambut didakwa di Mahkamah Majistret di sini atas pertuduhan membunuh teman wanitanya minggu lepas.Bagaimanapun tiada pengakuan direkodkan daripada M. Krishnaa Kumar, 24, sebaik pertuduhan dibacakan di hadapan Majistret Jesseca Daimis kerana kes bunuh bawah bidang kuasa Mahkamah Tinggi.Tertuduh didakwa menyebabkan kematian M. Shankavi, 23, dalam kawasan semak berhampiran Jalan Besar Tambun di sini antara pukul 3.11 pagi 8 Oktober hingga 5.25 pagi 12 Oktober lepas.Pertuduhan mengikut Seksyen 302 Kanun Keseksaan ang memperuntukkan hukuman mati jika sabit kesalahan.Pendakwaan dikendalikan Timbalan Pendakwa Raya Fatimah Hannah Abd Wahab manakala tertuduh tidak diwakili peguam.

Mahkamah menetapkan 16 Disember sebagai tarikh sebutan semula kes.Sebelum ini media melaporkan mayat wanita ditemukan dalam kawasan semak selepas pihak polis menerima maklumat pada pukul 5.25 pagi mengenai sebuah kereta yang terbabas di tepi longkang.Semasa anggota polis tiba untuk menjalankan siasatan mengenai kemalangan itu, mereka menjumpai satu mayat reput dalam kawasan semak dengan jarak lebih kurang dua meter dari lokasi kereta yang dipandu seorang lelaki itu terbabas.Hasil bedah siasat ke atas mayat wanita itu mendapati kematiannya berpunca akibat dicekik. - BERNAMA


Berebut tempat duduk, remaja lelaki maut tertusuk pisau dibaling kakaknya

ISKANDAR PUTERI, 20 Oktober- Seorang remaja lelaki berusia 16 tahun maut dipercayai tertusuk pisau yang dibaling kakaknya akibat pergaduhan dalam insiden di Ulu Pulai, Ulu Choh, dekat sini, petang semalam.Ketua Polis Daerah Iskandar Puteri ACP Rahmat Ariffin berkata pihaknya menerima panggilan berhubung kejadian pada pukul 2.15 petang.Beliau berkata, hasil siasatan mendapati, kejadian berpunca daripada pergaduhan adik-beradik.Menurutnya, ibu mangsa mendakwa mangsa bergaduh dengan kakaknya berusia 18 tahun berikutan berebut tempat duduk dalam kereta ketika pulang dari sekolah.Katanya, kakak mangsa mengaku membaling pisau ke arah mangsa selepas dipersenda ketika masuk ke dalam rumah.

Rahmat berkata mangsa disahkan meninggal dunia pada pukul 2.30 petang dan bedah siasat akan dilakukan di Hospital Sultanah Aminah, hari ini.Katanya remaja perempuan itu telah ditahan dan kes disiasat mengikut Seksyen 302 Kanun Keseksaan.


Palsu borang pengisytiharan barang eksport,  ahli perniagaan mengaku tidak bersalah

JOHOR BAHRU, 19 Oktober- Seorang ahli perniagaan mengaku tidak bersalah di Mahkamah Sesyen Johor Bahru atas sebelas pertuduhan memalsukan borang pengisytiharan barang eskport, tiga tahun lepas.Pengakuan dibuat tertuduh, Feng Seng, 68 tahun, di hadapan Hakim Datuk Ahmad Kamal Arifin Ismail.Tertuduh yang menjalankan perniagaan penghantaran barang didakwa memalsukan borang pengisytiharan barang yang akan dieksport dengan tujuan menipu Jabatan Kastam.  Tertuduh turut didakwa sebelas lagi pertuduhan pilihan dengan niat curang mengemukakan invois palsu syarikatnya bersama borang pengisytiharan eksport tersebut. Kesalahan dilakukan di Cawangan Eskport, Kompleks Kastam Imigresen dan Kuarantin,Bangunan Sultan Iskandar, Johor Bahru, dari 9 Ogos 2019 hingga 10 Februari, 2020.  Pertuduhan mengikut Seksyen 468 dan Seksyen 471 Kanun Keseksaan ( Akta 574).

Pendakwaan dikendalikan Timbalan Pendakwaraya Suruhanjaya Pencegahan Rasuah Malaysia( SPRM) Negeri Sembilan, Mohammad Azriff Firdaus Mohammad Ali, manakala tertuduh diwakili peguam Yayasan Bantuan Guaman Kebangsaan, Mohammad Muzammil Mohammad Hairiri. Mahkamah kemudian memerintahkan tertuduh diikat jamin RM10,000 dengan seorang penjamin, selain perlu melaporkan diri di pejabat SPRM terdekat.  Sebutan semula kes pada 7 November depan.


Polis siasat kemungkinan agensi perisikan luar terlibat culik warga Palestin

KUALA LUMPUR, 19 Oktober- Polis sedang mengenal pasti kemungkinan wujud pembabitan agensi perisikan luar dalam kes penculikan warga Palestin di ibu negara pada 28 September lalu.Ketua Polis Kuala Lumpur, Datuk Azmi Abu Kassim berkata, berdasarkan siasatan awal, pihaknya tidak mempunyai maklumat mengenai wujudnya pembabitan Mossad dalam kes berkenaan setakat ini."Kita tak dapat lagi mengesahkan agensi-agensi luar yang terlibat ini, jadi bila timbul spekulasi, ia mengganggu siasatan kami.Saya pun tak tahu macam mana boleh timbul agensi Mossad ini, tak tahu dari mana," katanya selepas merasmikan Program Kerjasama Strategik 'RapidKL Safety Point' antara Kumpulan Prasarana dan Polis Diraja Malaysia (PDRM) di ibu negara.

(Datuk Azmi Abu Kassim, Ketua Polis Kuala Lumpur)

Datuk Azmi mengingatkan orang ramai agar tidak menimbulkan sebarang spekulasi yang boleh mengganggu siasatan dan mengelirukan masyarakat sehingga boleh menjejaskan keselamatan dan ketenteraman awam.Semalam sebuah akhbar tempatan melaporkan dakwaan terdapat ejen Mossad memasuki negara ini dalam usaha mengesan dan menculik rakyat Palestin yang dipercayai sebagai aset Briged Hamas al-Qassam.

Berita berkaitan:KDN teliti dakwaan kemasukan ejen perisikan Israel, Mossad ke Malaysia


Disyaki terima rasuah, pengurus kanan syarikat pembinaan dan penyelenggaraan ditahan

KUALA LUMPUR, 19 Oktober - Seorang pengurus kanan sebuah syarikat pembinaan dan penyelenggaraan ditahan kerana disyaki menerima rasuah bernilai RM72,000 bagi membantu proses kelulusan pinjaman berjumlah RM5 juta untuk sebuah syarikat daripada sebuah agensi kerajaan.Suspek lelaki berusia 53 tahun itu ditahan di ibu pejabat Suruhanjaya Pencegahan Rasuah Malaysia (SPRM) Putrajaya selepas hadir memberi keterangan pada 6 petang semalam.Menurut sumber suspek dipercayai menerima rasuah itu daripada seorang pengarah urusan syarikat berkenaan untuk membantu proses kelulusan permohonan pinjaman syarikat itu.

"Syarikat pembinaan dan penyelenggaraan tempat suspek berkhidmat berkenaan merupakan anak syarikat agensi kerajaan tersebut," kata sumber itu.Sementara itu, Pengarah SPRM Putrajaya Mohd Anuar Ismail ketika dihubungi mengesahkan penahanan berkenaan.Beliau berkata kes berkenaan disiasat di bawah Seksyen 16(a) Akta SPRM 2009 dan suspek juga telah dibebaskan dengan jaminan SPRM setelah selesai keterangan diambil. - BERNAMA


Lima lelaki diberkas, disyaki sindiket pinjaman wang tanpa lesen, khianat dan ugut

JOHOR BAHRU, 19 Oktober - Lima lelaki disyaki terbabit dalam kegiatan pinjaman wang tanpa lesen serta perbuatan khianat dan ugutan, diberkas menerusi beberapa serbuan di sekitar Iskandar Puteri, di sini semalam.  Ketua Polis Johor, Datuk Kamarul Zaman Mamat memaklumkan semua tangkapan itu, merupakan warga tempatan berusia antara 23 hingga 41 tahun dan aktif sejak tiga tahun lalu. Serbuan turut menyaksikan beberapa barang seperti 12 telefon bimbit, 6 keping kad ATM, buku senarai peminjam dan 4 buah kereta.

Polis percaya dapat menyelesaikan 18 kes berkaitan ugutan dan simbah cat di Kluang, Iskandar Puteri dan satu kes di Ipoh, Perak.  Siasatan awal mendapati setiap peminjam dikenakan kadar faedah antara 5 hingga 20 peratus dengan pinjaman perlu membayar secara mingguan.  Kes disiasat mengikut seksyen 5(2) Akta Pemberi Pinjaman Wang 1951.  Turut disiasat mengikut seksyen 506 Kanun Keseksaan bagi kes ugutan.


19 PATI ditahan dalam Op Benteng

BUKIT KAYU HITAM, 18 Oktober- 19 pendatang asing tanpa izin (PATI) berusia 18 hingga 64 tahun ditahan dalam Op Benteng semalam.Kesemua PATI warga Myanmar itu diberkas di sempadan Malaysia-Thailand di Bukit Kayu Hitam ,Kedah dan di Tanah Merah, Kelantan.  Markas Divisyen Kedua Infantri Malaysia 2 Divisyen dalam satu kenyataan memaklumkan, dalam operasi di Bukit Kayu Hitam, pasukannya mengesan dan menahan sekumpulan 13 PATI di kawasan semak dalam kebun getah Hasil pemeriksaan mendapati kesemua 10 lelaki dan tiga wanita tidak memiliki dokumen perjalanan yang sah dan memasuki negara ini melalui laluan haram.  Manakala dalam operasi di Tanah Merah, pihaknya mengesan dan menahan enam PATI di sempadan negara.  Hasil pemeriksaan juga mendapati kesemua mereka tidak memiliki dokumen perjalanan yang sah. Turut ditahan seorang warganegara Malaysia yang disyaki sebagai tekong darat. Sebuah kenderaan dirampas bersama 11 buah telefon bimbit dan wang tunai dalam bentuk matawang Malaysia, Myanmar dan Thailand.Keseluruhan rampasan dianggarkan bernilai RM36,407.

(19 PATI ditahan dalam Op Benteng/ATM)


Love Scam: Wanita rugi RM1.4 juta termakan janji manis ‘jurutera New Zealand’

KUALA LUMPUR, 18 Oktober- Seorang wanita tempatan mendakwa mengalami kerugian berjumlah lebih RM1.4 juta selepas terpedaya dengan 'jurutera yang bekerja di New Zealand'.Ketua Polis Daerah Petaling Jaya ACP Mohamad Fakhrudin Abdul Hamid dalam satu kenyataan berkata, mangsa berusia 54 tahun telah bertemu lelaki warga asing itu melalui Facebook pada April lalu dan meneruskan ‘persahabatan’ menerusi aplikasi WhatsApp.Katanya, mereka tidak pernah berjumpa dan sejak April lalu, suspek meminta mangsa yang bekerja sendiri mendahulukan wangnya untuk membeli bahan mentah untuk projek yang tidak diketahui.“Akibat mempercayainya, mangsa melakukan 37 transaksi ke empat akaun berbeza berjumlah RM1,445,900.“Tidak lama kemudian, mangsa menerima panggilan daripada syarikat penghantaran (Global International Diplomatic Services) mendakwa ada ‘hantaran’ dipercayai daripada suspek untuk mangsa,” katanya pada Isnin.Mohamad Fakhrudin berkata pada 8 September lepas, dua suspek bertemu mangsa dan membawa beg berisi AS$4,200,000 (kira-kira RM19,813,500) yang didakwa untuk mangsa.Bagaimanapun, mangsa diberitahu dia perlu memiliki Sijil Asal dan Sijil Pemilikan untuk menerimanya, jika tidak, dia perlu membayar RM170,000.“Memandangkan dia kehabisan wang, mangsa enggan membuat pembayaran dan tidak lama kemudian menyedari dirinya ditipu suspek dan membuat laporan polis awal bulan ini,” katanya.Susulan itu, polis menahan tiga suspek warga Afrika di sebuah restoran di OUG Parklane, Kuala Lumpur pada Jumaat lalu.Siasatan mendapati ke semua suspek adalah pemegang kad Pesuruhjaya Tinggi Pertubuhan Bangsa-Bangsa Bersatu Bagi Pelarian (UNHCR) dan berada di Malaysia sejak 2019.Beliau berkata, suspek berusia antara 35 dan 48 tahun itu ditahan reman selama empat hari.

(Ketua Polis Daerah Petaling Jaya ACP Mohamad Fakhrudin Abdul Hamid)


Lelaki kurang siuman mengamuk atas rumah ditahan polis

MELAKA, 18 Oktober- Seorang lelaki kurang siuman ditahan polis kerana mengamuk dan membawa parang serta pisau di atas bumbung dalam kejadian di rumah sewanya di Bukit Tempayan, Tanjung Keling pada Isnin.Ketua Polis Daerah Melaka Tengah ACP Christopher Patit menerusi satu kenyataan berkata dalam insiden pada kira-kira 11.30 pagi itu, suspek yang berusia 37 tahun turut bertindak menumbuk  isteri selain memarahi anak-anaknya.Namun, ketiga-tiga anaknya tidak dicederakan.“Pelbagai usaha telah dilakukan termasuk meminta anak-anak lelaki itu memujuk bapa mereka untuk turun tetapi suspek tidak mengendahkannya dan terus merapu-rapu di atas bumbung. “Suspek tetap enggan memberi kerjasama walaupun usaha memujuk turut dilakukan oleh anggota Jabatan Bomba dan Penyelamat Melaka selain bertindak agresif dengan memaki hamun anggota polis yang cuba memujuk dia,” katanya.Beliau berkata berlaku pergelutan antara anggota polis dengan suspek yang agresif ketika cuba ditangkap menyebabkan beberapa keping atap jenis asbestos pecah.Suspek akhirnya berjaya digari sebelum dibawa turun dengan bantuan anggota bomba pada kira-kira 1.40 tengah hari.“Berdasarkan keterangan mangsa yang berusia 38 tahun, suaminya merupakan pesakit mental dan telah beberapa kali mendapat rawatan psikiatrik di Hospital Melaka selain difahamkan lelaki itu telah lama enggan makan ubat yang dibekalkan oleh pihak hospital.“Mereka telah berkahwin selama 12 tahun dan mempunyai tiga anak berusia antara 10 hingga 13 tahun selain sudah menyewa di rumah itu lebih lima tahun lalu dengan kadar sewaan RM300 sebulan,” katanya.Suspek dihantar ke Hospital Melaka kerana cedera di kening dan beberapa bahagian badan akibat pergelutan itu.

(Ketua Polis Daerah Melaka Tengah ACP Christopher Patit )


SUNGAI PETANI, 17 Oktober- Tindakan empat remaja lelaki dipercayai menguji kelajuan motosikal masing-masing berakhir tragedi apabila dua daripada mereka maut selepas bergesel sesama sendiri dalam kemalangan di Kilometer 111.3 Lebuhraya Utara Selatan,Sungai Petani awal pagi tadi.  Menurut kenyataan Ketua Polis Daerah Kuala Muda, ACP Zaidy Che Hassan, dalam kejadian kira-kira pukul 1.00 pagi, empat remaja terbabit menunggang motosikal dari arah Sungai Petani menghala ke Butterworth di Pulau Pinang.  Katanya mangsa berusia 16 dan 19 tahun meninggal dunia di lokasi kejadian akibat cedera parah di kepala dan badan manakala dua rakan mereka berusia 18 tahun dan 19 tahun cedera parah.

Siasatan mendapati semua mereka menunggang motosikal dengan laju dalam jarak dekat sebelum hilang kawalan dan bergesel sesama sendiri.  Kejadian itu menyebabkan motosikal ditunggang terbabas di tengah-tengah lebuh raya.  Kedua-dua mayat dibawa ke unit forensik Hospital Sultan Abdul Halim (HSAH) Sungai Petani untuk saringan COVID-19 dan bedah siasat manakala dua lagi menerima rawatan di hospital sama.

(Dua maut uji kelajuan motosikal di lebuh raya/PDRM)


Remaja lelaki cedera ditikam dengan pemutar skru

SHAH ALAM, 17 Oktober- Seorang pelajar remaja lelaki berusia 15 tahun cedera di perut akibat ditikam dengan pemutar skru oleh seorang lelaki yang menceroboh rumahnya di Seksyen 23, tengah hari semalam.Ketua Polis Daerah Shah Alam, Asisten Komisioner Mohd Iqbal Ibrahim, berkata dalam kejadian pada jam 12.10 tengah hari itu, mangsa berada di rumah bersama abangnya yang berusia 17 tahun.Menerusi satu kenyataan, beliau berkata, kejadian berlaku apabila mangsa ke dapur untuk meminum air dan terserempak dengan suspek lelaki yang ketika itu bersembunyi di tepi mesin basuh."Susulan itu, berlaku pergelutan yang mana suspek kemudian menikam bahagian perut remaja berkenaan dengan pemutar skru."Hasil siasatan mendapati suspek masuk ke rumah itu melalui pintu belakang yang tidak di kunci dan tujuan asal dipercayai untuk melakukan jenayah pecah rumah," katanya.Katanya, suspek hanya bersenjatakan pemutar skru sahaja yang disyaki digunakan untuk mengumpil pintu rumah.

(Seorang pelajar remaja lelaki berusia 15 tahun cedera di perut akibat ditikam dengan pemutar skru oleh seorang lelaki yang menceroboh rumahnya di Seksyen 23, tengah hari pada Sabtu/FOTO FB POLIS (IPD) SHAH ALAM)

"Mangsa kini berada dalam keadaan stabil dan di rawat di Hospital Shah Alam."Remaja itu mengalami kecederaan luka kecil di perut dan pemeriksaan ultrasound dan imbasan CT gagal menemui sama ada luka kecil itu menembusi usus mangsa.Mohd Iqbal berkata, kes disiasat mengikut Seksyen 394 Kanun Keseksaan."Polis masih mengesan suspek dan orang ramai yang mempunyai sebarang maklumat berkaitan kes ini boleh disalurkan kepada Pegawai Penyiasat kes Inspektor Mohamad Zulkifli Mohamaddi talian 011-16958529 atau mana-mana balai Polis berhampiran," katanya.


Polis tahan teman lelaki dipercayai terlibat kes mayat wanita reput di Ipoh

IPOH, 16 Oktober- Seorang lelaki warga tempatan ditahan kerana dipercayai terlibat dengan kes pembunuhan seorang wanita yang ditemukan Rabu lepas dalam keadaan reput di kawasan semak berhampiran persimpangan lampu isyarat di Jalan Tambun di sini.Ketua Polis Perak Datuk Mohd Yusri Hassan Basri berkata lelaki berusia 24 tahun yang juga teman lelaki mangsa itu ditahan berserta dengan beberapa barangan kes berkaitan kejadian itu di sebuah rumah di Taman Bersatu, Simpang Pulai dekat sini Khamis lalu."Pihak polis telah menjalankan siasatan di bawah Seksyen 302 Kanun Keseksaan setelah hasil bedah siasat mengesahkan punca kematian mangsa adalah disebabkan oleh kesan dicekik pada bahagian leher."Dengan tertangkapnya suspek ini yang dipercayai bertanggungjawab ke atas kematian mangsa, maka kes ini telah berjaya diselesaikan," katanya dalam kenyataan hari ini.Mohd Yusri berkata pihaknya akan melengkapkan kertas siasatan dalam masa terdekat untuk dirujuk kepada Pejabat Timbalan Pendakwa Raya Negeri Perak bagi cadangan pertuduhan.

Sebelum ini, media melaporkan mayat wanita ditemukan dalam kawasan semak, selepas pihaknya menerima maklumat pada pukul 5.25 pagi Rabu lepas mengenai sebuah kereta yang terbabas di tepi longkang.Mohd Yusri berkata semasa anggota polis tiba untuk menjalankan siasatan mengenai kemalangan itu, mereka telah menemukan satu mayat reput dalam kawasan semak dengan jarak lebih kurang dua meter dari lokasi kereta Proton Iswara Aeroback yang dipandu seorang lelaki itu terbabas.


Lelaki berkempen PRU15, halang tugas polis ditahan

KUALA LUMPUR, 15 Oktober- Seorang pemimpin peringkat akar umbi sebuah parti politik ditahan kerana disyaki melakukan provokasi dan menghalang tugas anggota polis di Taman Koperasi Polis Fasa 2 di sini, petang semalam.Ketua Polis Daerah Sentul ACP Beh Eng Lai berkata lelaki berusia 44 tahun itu ditahan selepas pihaknya menerima laporan daripada orang awam berhubung tindakannya memberikan ucapan awam menggunakan pembesar suara dan menghalang lalu lintas kira-kira 5.45 petang.Beliau berkata polis yang tiba di lokasi kejadian mendapati lelaki terbabit sedang memegang sebatang kayu yang diikat bersama bendera parti politik dan berkempen berhubung Pilihan Raya Umum ke-15 (PRU15)"Kita menasihati individu tersebut untuk beredar tetapi dia enggan dan bertindak melakukan provokasi.

Individu itu dibebaskan hari ini dan kes disiasat di bawah Seksyen 186 Kanun Keseksaan kerana  menghalang penjawat awam dalam menjalankan tugas serta Seksyen 283 Kanun Keseksaan kerana telah membuat halangan di jalan awam," katanya dalam satu kenyataan hari ini. -BERNAMA

(Ketua Polis Daerah Sentul ACP Beh Eng Lai/BERNAMA)


Polis rampas dadah cecair vape bernilai RM3.4 juta

KUALA LUMPUR, 15 Oktober- Kegiatan satu sindiket mengedar dan memproses dadah dalam bentuk cecair vape bernilai RM3.4 juta terbongkar susulan penahanan tujuh individu termasuk seorang wanita warga asing dalam empat serbuan sekitar Lembah Klang, Khamis lepas.Setiausaha PDRM Datuk Noorsiah Mohd Saaduddin berkata kesemua individu berusia 25 hingga 34 tahun itu ditahan dalam serbuan dilakukan Jabatan Siasatan Jenayah Narkotik di Selangor dan Kuala Lumpur. Beliau berkata dalam serbuan itu, pihaknya merampas 104.16 liter cecair ketamin, 27.56 gram syabu dan 160 biji pil yaba selain tiga kenderaan, wang tunai RM2,530 dan barang kemas bernilai RM3,077.“Sindiket ini dipercayai aktif sejak awal tahun ini dengan modus operandinya mencampurkan cecair ketamin ke dalam perisa vape dan menggunakan perkhidmatan kurier bagi mengedarkan dadah untuk pasaran tempatan,” katanya dalan kenyataan hari ini.

Noorsiah berkata lima individu ditahan itu positif dadah jenis methamphetamine, amphetamine dan benzo, manakala enam daripadanya mempunyai rekod kesalahan dadah dan jenayah.Menurutnya kesemua individu termasuk wanita warga Indonesia itu direman lima hingga tujuh hari bermula semalam bagi siasatan di bawah Seksyen 39B Akta Dadah Berbahaya 1952.


Polis tahan suami isteri, bongkar makmal proses dadah

BALIK PULAU, 14 Oktober- Polis berjaya membongkar kegiatan makmal memproses heroin dengan penahanan seorang penyembelih ayam dan isterinya serta merampas pelbagai dadah bernilai RM81,330 dalam dua serbuan di Gelugor dan Bayan Lepas, di sini Selasa lepas.Ketua Polis Daerah Timur Laut ACP Soffian Santong berkata bertindak hasil maklumat dan risikan, polis menahan pasangan yang sedang menaiki sebuah motosikal itu di tepi jalan di Gelugor pada pukul 8.30 malam bersama 1,810 gram (g) heroin."Susulan penahanan lelaki tempatan berusia 43 tahun dan isterinya warga Thailand berumur 30 tahun itu, polis menyerbu sebuah rumah di Kampung Bukit, Bayan Lepas dua jam kemudian dan berjaya membongkar kewujudan makmal memproses heroin di situ."Hasil pemeriksaan di rumah sewa tersebut, polis merampas kafein seberat 14,880g, heroin (2,720g), pil yaba (309.54g) dan pelbagai peralatan termasuk dua ketuhar serta bahan kimia untuk memproses dadah tersebut," katanya pada sidang akhbar di sini hari ini.Menurut Soffian berdasarkan siasatan awal, pasangan itu mempunyai kepakaran memasak heroin yang dipercayai dipelajari daripada rangkaian sindiket pengedaran dadah dan polis kini sedang giat mengesan sindiket itu yang membekalkan bahan mentah dadah kepada mereka untuk siasatan lanjut.Soffian berkata siasatan mendapati heroin dihasilkan pasangan itu mendapat permintaan tinggi dalam kalangan pembeli kerana lebih ‘kuat’ ekoran mereka mencampurkan dadah itu bersama pil yaba.Beliau berkata suami isteri itu disyaki aktif menjalankan kegiatan memproses heroin sejak awal Januari lepas dan mereka turut mengedar sendiri dadah tersebut kepada pembeli di sekitar negeri ini.

Antara rampasan bahan memproses dadah yang dipamerkan pada sidang media di Ibu Pejabat Polis Daerah Barat Daya hari ini

"Polis percaya dadah yang dirampas boleh digunakan seramai 24,197 penagih dan polis turut menyita sebuah kereta bernilai RM27,000 daripada pasangan itu,” katanya.Menurut Soffian lelaki itu yang bekerja di sebuah pasar di Balik Pulau didapati positif terhadap dadah dan mempunyai rekod lampau berkaitan jenayah manakala isterinya tidak bekerja dan kedua-duanya kini direman hingga Isnin ini bagi siasatan mengikut Seksyen 39B Akta Dadah Berbahaya 1952.Beliau berkata sejak Januari hingga 30 September tahun ini, Bahagian Siasatan Jenayah Narkotik Timur Laut telah menahan 2,291 individu yang terlibat dalam kes berkaitan dadah dengan tangkapan paling tinggi membabitkan kesalahan memiliki dadah iaitu 1,037 individu.


11 individu termasuk seorang wanita didakwa culik warga Palestin

KUALA LUMPUR, 14 Oktober- 11 individu termasuk seorang wanita didakwa di Mahkamah Majistret di sini hari ini atas pertuduhan menculik seorang lelaki warga Palestin bagi mendapatkan maklumat berkaitan perisian yang digunakan untuk menggodam telefon bimbit.Mereka ialah Edy Ko’im Said, 40; Mohamad Norakmal Hassan, 41; Dody Junaidi, 42; Tengku Arif Bongsu Tengku Hamid, 39; Mohamad Naziree Mustapha, 39; Faizull Hardey Mohd Isa, 40; Muhammad Iqmal Abdul Rahis, 25; Mohamad Sufian Saly, 23; Muhammad Al Hatim Mohd Fauzi, 21; Nidarahayu Zainal, 34, dan Raibafie Amdan, 39.Kesemua tertuduh mengangguk faham sebaik pertuduhan dibacakan di hadapan Majistret Wong Chai Sia namun tiada pengakuan direkodkan daripada mereka kerana kes tersebut di bawah bidang kuasa Mahkamah Tinggi.Mengikut pertuduhan, mereka didakwa secara niat bersama telah menahan Omar Z. M. Albelbaisy Raeda untuk mendapat ganjaran iaitu rahsia maklumat membuat dan menyahaktif perisian komputer yang digunakan untuk menggodam telefon bimbit.Mereka dituduh melakukan perbuatan itu di Jalan Mayang di sini, pada pukul 10.40 malam, 28 September lepas mengikut Seksyen 3 Akta Penculikan 1961 dan dibaca bersama Seksyen 34 Kanun Keseksaan yang memperuntukkan hukuman mati atau penjara seumur hidup dan boleh dikenakan sebatan, jika sabit kesalahan.Mahkamah tidak membenarkan kesemua tertuduh dijamin selepas Timbalan Pendakwa Raya Fatin Hanum Abdul Hadi memaklumkan pendakwaan tidak menawarkan jaminan kerana kesalahan itu tidak boleh dijamin.Sebutan semula kes ditetapkan pada 15 Disember ini.Terdahulu, kesemua tertuduh tiba di pekarangan Kompleks Mahkamah Jalan Duta di sini, dengan dikawal ketat sepasukan anggota Jabatan Siasatan Jenayah.

Sebelas individu termasuk seorang wanita didakwa di Mahkamah Majistret di sini hari ini atas pertuduhan menculik seorang lelaki warga Palestin bagi mendapatkan maklumat berkaitan perisian yang digunakan untuk menggodam telefon bimbit / FOTO BERNAMA

Pada 5 Oktober lepas, media melaporkan polis menyelamatkan mangsa berumur 31 tahun itu sehari selepas diculik oleh individu yang menaiki sebuah kenderaan pelbagai guna (MPV) Toyota Vellfire.Mangsa diselamatkan selepas polis menahan 18 individu dalam operasi berasingan di Kuala Langat, Ampang, Beranang di Selangor dan Melaka bermula 29 September hingga 4 Oktober.Siasatan mendapati mangsa masuk ke negara ini pada 21 September lepas sebagai pelancong dan dipercayai tinggal di Eropah selain tidak menolak kemungkinan mangsa merupakan ahli perniagaan. -BERNAMA


Tipu dapatkan gelaran Datuk, peniaga dipenjara lapan bulan

KUALA LUMPUR, 14 Oktober- Seorang peniaga dipenjara lapan bulan oleh Mahkamah Sesyen di sini hari ini kerana menipu seorang wanita bagi mendapatkan gelaran Datuk membabitkan kerugian RM100,000.Hakim Kamarudin Kamsun menjatuhkan hukuman itu terhadap Abdullah Shafiq Abdul Rahman, 36, selepas Abdullah Shafiq mengaku bersalah atas pertuduhan pilihan dan memerintahkannya menjalani hukuman penjara bermula dari tarikh tangkap pada 5 Oktober lepas.Abdullah Shafiq didakwa menipu Norazlita Slamat,57, juga peniaga dengan memperdayakannya untuk membuat bayaran RM100,000 secara dalam talian ke akaun bank milik tertuduh bagi urusan mendapatkan gelaran Datuk dari Melaka.Tertuduh didakwa melakukan kesalahan itu di sebuah pusat beli-belah di Jalan Tun Ismail di sini pada 4 Oktober lepas mengikut Seksyen 417 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Timbalan Pendakwa Raya Zulaaikha Mohd Apandi memohon hukuman setimpal supaya dapat memberi pengajaran dengan mengambil kira keberanian tertuduh menggunakan nama istana untuk melakukan penipuan.Abdullah Shafiq yang tidak diwakili peguam merayu hukuman ringan dengan alasan dia menanggung keluarga dan isteri. -BERNAMA


11,472 individu ditahan atas kesalahan dadah di Johor

JOHOR BAHRU, 14 Oktober- Polis Johor menahan seramai 11,472 individu atas pelbagai kesalahan dadah menerusi Op Tapis yang dijalankan di seluruh negeri ini sepanjang tempoh 1 Januari hingga Rabu lepas.Ketua Polis Johor Datuk Kamarul Zaman Mamat berkata operasi ini dijalankan Jabatan Siasatan Jenayah Narkotik (JSJN) negeri melibatkan kawasan panas atau 'hotspot' antaranya jeti-jeti nelayan, projek perumahan rakyat (PPR), ‘port’ penagih dan kawasan Felda.Beliau berkata sepanjang operasi tersebut, seramai 23,973 individu telah diperiksa dengan 11,472 daripadanya ditahan atas pelbagai kesalahan dadah."Daripada jumlah yang ditahan itu seramai 10,692 individu terdiri daripada lelaki dan 780 individu wanita berusia 13 hingga 70 tahun atas kes bekalan (2,240 orang), memiliki dadah (3,912) dan penagih dadah (5,320). "Turut ditahan, 3,100 individu berstatus orang dikehendaki. Seramai 796 orang yang ditahan diambil tindakan mengikut Seksyen 39C Akta Dadah Berbahaya 1952," katanya dalam kenyataan malam tadi.Dalam pada itu, seramai 195 tokan dadah turut ditahan dalam tempoh sama iaitu peningkatan sebanyak 43.38% berbanding 136 orang dalam tempoh sama, tahun lepas.Katanya, penahanan ke atas tokan dadah itu dilakukan mengikut Seksyen 3(1) Akta Dadah Berbahaya (ADB) (Langkah-Langkah Pencegahan Khas) 1985 selain turut dikenakan perintah tahanan dan sekatan selama dua tahun di Pusat Pemulihan Akhlak.Tambahnya, tindakan itu dapat mengurangkan aktiviti penyalahgunaan dadah dengan mengeluarkan pengedar serta penagih dadah dari kelompok masyarakat melalui tindakan pemenjaraan untuk tempoh antara lima hingga tujuh tahun.Beliau berkata dalam operasi yang dijalankan itu, sebanyak 2.94 tan dadah bernilai RM12.43 juta berjaya dirampas.

"Dadah yang dirampas terdiri daripada 62.22 kilogram (kg) heroin 118.87 kg, syabu (114.78kg), ketamin (18.42 kg), pil erimin 5 (54,084 biji)."Turut dirampas pil yaba (3,974 biji), pil ekstasi (20,900 biji), serbuk ekstasi (35.17 kg), daun ketum (984.07kg), air ketum (16,743 liter), pil nospan (306 biji), serbuk dadah (267.30 kg) dan magic mushroom (18.18 kg) manakala harta sindiket dadah bernilai RM7.5 juta turut di rampas," katanya.Orang ramai digesa menyalurkan maklumat berhubung aktiviti pengedaran dadah yang berlaku ke hotline JSJN di talian 012-2087222.